(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠ΄

Τετάρτη 20 Σεπτεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.
3. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Πέμπτης 21 Σεπτεμβρίου 2017, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: "Ευρωπαϊκή εντολή έρευνας στις ποινικές υποθέσεις - Εναρμόνιση της νομοθεσίας με την Οδηγία 2014/41/ΕΕ και άλλες διατάξεις", σελ.

ΠΡΟΕΔΡΕΥΩΝ ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΪΒΑΤΙΔΗΣ Ι. , σελ.
ΒΑΡΕΜΕΝΟΣ Γ. , σελ.
ΒΟΡΙΔΗΣ Μ. , σελ.
ΓΚΙΟΥΛΕΚΑΣ Κ. , σελ.
ΠΑΠΑΘΕΟΔΩΡΟΥ Θ. , σελ.
ΤΖΑΒΑΡΑΣ Κ. , σελ.

Β. Επί προσωπικού θέματος:
ΑΧΜΕΤ Ι. , σελ.
ΛΑΖΑΡΙΔΗΣ Γ. , σελ.

Γ. Επί του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων:
ΑΘΑΝΑΣΙΟΥ Χ. , σελ.
ΑΪΒΑΤΙΔΗΣ Ι. , σελ.
ΑΧΜΕΤ Ι. , σελ.
ΓΚΙΟΥΛΕΚΑΣ Κ. , σελ.
ΚΟΝΤΟΝΗΣ Χ. , σελ.
ΛΑΖΑΡΙΔΗΣ Γ. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΑΠΑΗΛΙΟΥ Γ. , σελ.
ΠΑΠΑΘΕΟΔΩΡΟΥ Θ. , σελ.
ΠΑΠΠΑΣ Χ. , σελ.
ΣΑΡΙΔΗΣ Ι. , σελ.
ΤΖΑΒΑΡΑΣ Κ. , σελ.

Δ. ΠΑΡΕΜΒΑΣΕΙΣ:
ΒΟΡΙΔΗΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠ΄

Τετάρτη 20 Σεπτεμβρίου 2017

Αθήνα, σήμερα στις 20 Σεπτεμβρίου 2017, ημέρα Τετάρτη και ώρα 10.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ημερήσια διάταξη της νομοθετικής εργασίας έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 21 Σεπτεμβρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1492/18-9-2017 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. ΧρυσούλαςΚατσιαβρά -Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με τις επιπτώσεις στη βαμβακοκαλλιέργεια από τη μείωση ορίων υπολειμμάτων της δραστικής ουσίας "mepiquat chloride".

2. Η με αριθμό 1494/18-9-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντάπρος την Υπουργό Διοικητικής Ανασυγκρότησης,σχετικά με τον προγραμματισμό προσλήψεων κάθε ειδικότητας στους δήμους και τις καθυστερήσεις στην ενημέρωση της απογραφής.

3. Η με αριθμό 1508/19-9-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον Υπουργό Αγροτικής Ανάπτυξης και Τροφίμων,με θέμα: «Αύξηση της χρηματοδότησης του μέτρου "Εγκατάσταση Νέων Γεωργών" για να μη μείνει εκτός κανένας νέος που επιθυμεί να ασχοληθεί με την αγροτική παραγωγή, δίκαιη εξέταση των ενστάσεων».

4. Η με αριθμό 1498/18-9-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Αθανάσιου Παφίληπρος την Υπουργό Πολιτισμού και Αθλητισμού, με θέμα: «Απαράδεκτη κατάσταση στον Πανελλήνιο Γυμναστικό Σύλλογο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1493/18-9-2017 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υποδομών και Μεταφορών,με θέμα: «Ολοκλήρωση εργασιών διαμόρφωσης και περίφραξης απαλλοτριωθείσας περιοχής στο αεροδρόμιο Χίου και κατασκευή επέκτασης της οδού Χρήστου».

2. Η με αριθμό 1495/18-9-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Γεωργίου Κουμουτσάκου προς τον Υπουργό Εξωτερικών,με θέμα: «Στάση ελληνικής κυβέρνησης έναντι της συνεχιζόμενης αδιαλλαξίας της ΠΓΔΜ».

3. Η με αριθμό 1507/19-9-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον Υπουργό Υποδομών και Μεταφορών,με θέμα: «Ένταξη όλου του βορείου οδικού άξονα Κρήτης (ΒΟΑΚ) στο φυσικό αντικείμενο για τις μελέτες που θα ανατεθούν».

4. Η με αριθμό 1509/19-9-2017 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τον Υπουργό Υποδομών και Μεταφορών,σχετικά με τη λήψη μέτρων για την άμεση αποζημίωση των σεισμοπαθών και την αποκατάσταση των ζημιών στη Λέσβο».

5. Η με αριθμό 1503/19-9-2017 επίκαιρη ερώτηση του Ανεξάρτητου Βουλευτή Αχαΐας κ. Νικόλαου Νικολόπουλου προς τον Υπουργό Εσωτερικών,σχετικά με το ζήτημα οφειλών της Δημοτικής Επιχείρησης Ύδρευσης Αποχέτευσης Δυτικής Αχαΐας προς τη ΔΕΗ.

6. Η με αριθμό 1455/11-9-2017 επίκαιρη ερώτηση του Ανεξάρτητου Βουλευτή Β΄ Αθηνών κ. Ευστάθιου Παναγούλη προς τον Υπουργό Εσωτερικών,με θέμα: «Ελλιπής παράδοση των ατομικών φακέλων πολιτικών φρονημάτων της οικογένειας Παναγούλη και απόκρυψη εγγράφων».

ΑΝΑΦΟΡΕΣ – ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 7260/14-7-2017 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Αγροτικής Ανάπτυξης και Τροφίμων, με θέμα: «Αδικημένοι οι νέοι γεωργοί της Ηλείας, λόγω του αποκλεισμού τους από το Μέτρο 6.1 "Εγκατάσταση νέων αγροτών" του Προγράμματος Αγροτικής Ανάπτυξης 2014 - 2020 (ΠΑΑ)».

2. Η με αριθμό 5958/576/30-5-2017 ερώτηση και αίτηση κατάθεσης εγγράφων του Ανεξάρτητου Βουλευτή Β΄ Αθηνών κ.Γεωργίου - ΔημητρίουΚαρράπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Αναζητήθηκαν ή όχι εναλλακτικές λύσεις, ώστε να αποφευχθεί η νέα περικοπή της συνταξιοδοτικής δαπάνης με τον τελευταίο ν.4472/2017;».

Κυρίες και κύριοι συνάδελφοι, στο σημείο αυτό εισερχόμαστε στην ημερήσια διάταξης της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ευρωπαϊκή εντολή έρευνας στις ποινικές υποθέσεις - Εναρμόνιση της νομοθεσίας με την Οδηγία 2014/41/ΕΕ και άλλες διατάξεις».

Τον λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλημέρα σας.

Θα ασχοληθώ με τις τροπολογίες βασικά, κύριε Πρόεδρε, αλλά πριν κάνω τα απαραίτητα σχόλια, θα ήθελα να θέσω μερικά ερωτήματα στον κύριο Υπουργό σε σχέση με τις πρόσφατες προαγωγές στην ηγεσία του Αρείου Πάγου.

Το πρώτο ερώτημα είναι το εξής, κύριε Υπουργέ: Γιατί ενώ η προηγούμενη εκλογή Προέδρου του Αρείου Πάγου έγινε πριν λήξει η θητεία της απερχόμενης ηγεσίας του Αρείου Πάγου, δηλαδή από τον Ιούνιο, τώρα καθυστερήσατε τρεις μήνες;

Βέβαια, αντιλαμβάνομαι τη λογική που υπήρχε τότε που έγινε μεταμεσονύκτια η εκλογή, παραμονές δημοψηφίσματος, γιατί, όπως είναι γνωστό, ο Πρόεδρος του Αρείου Πάγου θα προεδρεύει στο Ανώτατο Ειδικό Δικαστήριο που κρίνει τα αποτελέσματα και το κύρος του δημοψηφίσματος. Ανεξάρτητα απ’ αυτό, αυτά έχουν περάσει τώρα.

Το πρόβλημα είναι γιατί έγινε αυτή η καθυστέρηση, γιατί ακούγονται διάφορα που δεν τα ασπαζόμαστε ότι συναρτώνται οι προαγωγές με κάποιες εκκρεμείς υποθέσεις στον Άρειο Πάγο, που δεν σας αφορούν, απ’ ό,τι ακούμε, αλλά αφορούν άλλους και γι’ αυτό έγινε αυτή η καθυστέρηση.

Πέραν απ’ αυτό, θέλω να τονίσω το εξής εκ προοιμίου και να εξηγηθώ, ότι δηλαδή ο επιλεγείς Πρόεδρος, ο κ. Πέππας, είναι ένας καθ’ όλα άξιος δικαστής. Έτυχε να τον έχω στο τμήμα μου όταν ήμουν πρόεδρος και έχω άριστες εντυπώσεις. Πιστεύω ότι θα είναι ένας καλός πρόεδρος και θα αποκαταστήσει το κύρος του Ανωτάτου Ακυρωτικού Δικαστηρίου μας. Το ίδιο συμβαίνει και για τους αντιπροέδρους και οι επιλογές είναι καλές. Δεν μπορούμε να πούμε το αντίθετο.

Το πρόβλημα, όμως, είναι γιατί αρχαιότεροι δικαστές, εξίσου ικανοί, δεν προτάθηκαν. Μάλιστα δε είχαμε το φαινόμενο, κυρίες και κύριοι συνάδελφοι, αρεοπαγίτης άριστος με όλη την κυριολεξία και σε ήθος και σε επιστημοσύνη, προτείνεται από τον κύριο Υπουργό για Πρόεδρος του Αρείου Πάγου και τελικώς δεν επελέγη ούτε για αντιπρόεδρος. Για να είμαι σαφής, αναφέρομαι στον αρεοπαγίτη Ιωσήφ Τσαλαγανίδη. Τον προτείνετε για Πρόεδρο του Αρείου Πάγου και τελικά δεν τον κάνετε ούτε αντιπρόεδρο. Δεν υπάρχει μια αντίφαση σε αυτό;

Έπειτα, γίνεται Αντιπρόεδρος του Αρείου Πάγου αρεοπαγίτης με πολύ λίγες ψήφους που πήρε στη Διάσκεψη των Προέδρων και με διπλάσιες και τριπλάσιες ψήφους που πήραν άλλοι αρεοπαγίτες, δεν έγιναν αντιπρόεδροι. Να γιατί λέω και υποστήριζα πάντα ότι το σύστημα αυτό της ενδιάμεσης διαδικασίας με τη Διάσκεψη των Προέδρων δεν είναι σωστό.

Πρώτον, προσβάλλει την ίδια τη Βουλή, διότι οι εισηγήσεις της περιφρονούνται. Γίνονται άνθρωποι οι οποίοι δεν είχαν προταθεί και –αντιστρόφως- προταθέντες δεν γίνονται και βεβαίως προσβάλλονται και οι ίδιοι οι δικαστές με τη διαδικασία, η οποία ακολουθείται. Γι’ αυτό έχουμε πει εμείς ότι με την Αναθεώρηση του Συντάγματος είναι καιρός να κοπεί αυτός ο «ομφάλιος λώρος» διοίκησης - κυβέρνησης και δικαιοσύνης, γιατί έτσι και οι θεσμοί ενδυναμώνονται και το κύρος της δικαιοσύνης ενισχύεται.

Τώρα, όσον αφορά στις τροπολογίες, η πρώτη τροπολογία είναι η 1257 με ειδικό αριθμό 105, που αφορά την αποσυμφόρηση των φυλακών. Θεωρούμε πως αυτή την τροπολογία, όπως αντιλαμβάνεσθε, κύριε Υπουργέ, δεν μπορούμε να την ψηφίσουμε για τους εξής λόγους:

Πρώτον, η τροπολογία συνεχίζει να αφορά και καταδικασθέντες άνω των είκοσι ετών. Είχαμε περάσει εμείς παρόμοια διάταξη για την αποσυμφόρηση των φυλακών με πιο αυστηρούς όρους, μέχρι δέκα χρόνια κάθειρξη και εξαιρούσαμε μια σειρά αδικημάτων, τα οποία είχαν σχέση με τη μεγάλη κοινωνική απαξία τους. Εσείς εξακολουθείτε να διατηρείτε τα είκοσι χρόνια.

Δεύτερον, η τροπολογία συνεχίζει να αφορά και καταδικασθέντες, όπως είπαμε, άνω των δέκα ετών, αλλά και σε εγκλήματα τα οποία έχουν μεγάλη κοινωνική απαξία. Κάνετε μια προσπάθεια να αφαιρέσετε μερικά αδικήματα διορθώνοντας τον προηγούμενο νόμο, που είχε ψηφιστεί επί Κυβέρνησής σας, όμως αυτό στην ουσία το αναιρείτε. Εκτός του ότι δεν εξαιρείτε τα άρθρα 187 και 187α΄ για την εγκληματική οργάνωση και τις τρομοκρατικές πράξεις, παρά ταύτα, όμως, αναιρείτε τη διάταξη αυτή με την παράγραφο 7. Θα ήθελα να ήξερα εάν οι σύμβουλοί σας το είδαν αυτό. Για δείτε το, σας παρακαλώ.

Είναι σαφές ότι η παράγραφος 7 αναιρεί κατ’ ουσίαν την παράγραφο 4 που βάζετε τις εξαιρέσεις. Η παράγραφος 4 εισάγει μεν εξαιρέσεις από την εφαρμογή των διατάξεων των παραγράφων 1-3, αλλά για τις περισσότερες εξ αυτών η εξαίρεση αναιρείται από την παράγραφο 7. Μάλιστα, η επιβολή περιοριστικών όρων ή και της ηλεκτρονικής επιτήρησης, από δυνητική διατύπωση που ήταν, τώρα καθίσταται προαιρετική. Δείτε το και αν χρειαστεί, να κάνουμε και διευκρινίσεις.

Ως εκ τούτου, οι περισσότερες εξαιρέσεις της παραγράφου 3 καθίστανται άνευ αντικειμένου και τι παραμένει μόνο; Η αρπαγή ανηλίκων, ο βιασμός, η αποπλάνηση παίδων, η κατάχρηση ανηλίκων σε ασέλγεια, η ασέλγεια με ανήλικο έναντι αμοιβής, η ληστεία και η ληστεία μετά θανάτου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, να με αφήσετε γιατί θα χρειαστώ δύο λεπτά παραπάνω, όπως και οι συνάδελφοί σας, οι άλλοι Πρόεδροι, έκαναν για άλλους συναδέλφους.

Θα μπορούσαμε ενδεχομένως να συζητήσουμε, όχι να συμφωνήσουμε, μια διάταξη σύμφωνα με την οποία οι καταδικασθέντες και άνω των είκοσι ετών, μέσα στο πλαίσιο αποσυμφόρησης των φυλακών, να απολύονται μετά από έκτιση του 1/2 της ποινής και πραγματική έκτιση του 1/3 της ποινής, δηλαδή όχι με τον ευεργετικό υπολογισμό, αλλά με υποβολή υποχρεωτικά περιοριστικών όρων.

Τώρα, γι’ αυτό ακριβώς δεν μπορεί να ψηφιστεί η διάταξη αυτή, γιατί η άποψή μας -την οποία διατυπώσαμε και επί του προκατόχου σας, όταν έφερε τη διάταξη αυτή- είναι ότι όλοι οι εν δυνάμει εγκληματίες έχουν την πεποίθηση ότι κάποια μέρα θα απολυθούν πολύ πιο πρόωρα απ’ ό,τι προβλέπουν οι διαδικασίες του άρθρου 105 του Ποινικού Κώδικα, στον οποίο κάνατε χθες μνεία. Η υπό όρους απόλυση, βεβαίως, υπάρχει από τότε που υπάρχει Ποινικός Κώδικας και ποινική νομοθεσία στη χώρα μας, αλλά οι προϋποθέσεις είναι αυτές οι οποίες χαρακτηρίζουν ένα σωστό νομοθέτημα και τώρα το νομοθέτημα αυτό έγινε πάρα πολύ επιεικές για τους εγκληματίες.

Τώρα, όσον αφορά αυτό που είπατε χθες, κύριε Υπουργέ, και μας κάνατε μια επίθεση ότι δήθεν εμείς δεν κάναμε τίποτα για τις φυλακές και το έργο που πράξατε εσείς είναι πολύ καλύτερο για τις φυλακές και δεν έχουμε και καταδίκες της Ελλάδος επί των ημερών σας. Ακούστε: θα μιλήσω για το έργο που έγινε επί των προηγούμενων κυβερνήσεων. Θα αναφερθώ και στη δική μου θητεία, αλλά είμαι υποχρεωμένος για λόγους αντικειμενικής ενημέρωσης να πω ότι και ο κ. Μιλτιάδης Παπαϊωάννου, ο προκάτοχός μου Υπουργός Δικαιοσύνης και ο κ. Ρουπακιώτης με τον κ. Καραγκούνη, αλλά και ο κ. Σκανδάμης -είχαμε μια πολύ καλή ηγεσία στην αντιεγκληματική πολιτική της πολιτείας- κάναμε τεράστιο έργο.

Θα σας αναφέρω μερικά στοιχεία, τα οποία θα καταθέσω και στα Πρακτικά, γιατί είμαι υποχρεωμένος να αντικρούσω αυτά που είπατε.

Για πρώτη φορά δημιουργούμε θεραπευτική μονάδα στις φυλακές Κορυδαλλού τον Δεκέμβριο του 2014, μονάδα ΟΚΑΝΑ στις φυλακές του Αγίου Στεφάνου τον Σεπτέμβριο του 2014. Κάνουμε εγκαίνια των φυλακών Αγιάς Χανίων και του Νικηφόρου Δράμας τον Δεκέμβριο του 2012. Τις φυλακές του Νικηφόρου Δράμας τις τελειώσαμε και δεν τις έχετε λειτουργήσει ακόμα. Για πρώτη φορά εισαγάγαμε για πρώτη φορά Μητρώο Τραυματισμού Κρατουμένων στις φυλακές τον Μάιο του 2012. Ενισχύσαμε τα σχολεία πρωτοβάθμιας και δευτεροβάθμιας εκπαίδευσης σε όλες τις φυλακές στις οποίες είχαμε ανηλίκους, με αποτέλεσμα οι σπουδαστές μας, που ήταν στις φυλακές ανηλίκων, να περάσουν τα δύο αυτά χρόνια, το 2013 και το 2014, στα ανώτατα εκπαιδευτικά ιδρύματα και τα ΤΕΙ. Ιδρύσαμε για πρώτη φορά σχολείο ανηλίκων στην Κόρινθο. Ιδρύσαμε –μιλήσατε χθες για τα ΙΕΚ- τα πρώτα ΙΕΚ και ξεκίνησαν…

**ΠΡΟΕΔΡΕΥΩΝ (Γεώργιος Βαρεμένος):** Κύριε Αθανασίου, τέλειωσε και η υπέρβαση του χρόνου.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Καλύψατε και την Αναθεώρηση του Συντάγματος, τα καλύψατε όλα. Βάλτε τελεία τώρα!

**ΧΑΡΑΛΑΜΠΟΣ ΑΘΑΝΑΣΙΟΥ:** Θα μιλήσω τώρα για δύο αποφάσεις.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Είπατε ότι δεν έχετε καταδίκες. Σας πληροφορώ, λοιπόν, ότι δεν είμαι από αυτούς που θα κατηγορήσουν την Κυβέρνηση επειδή υπάρχει συμφόρηση των φυλακών, γιατί και επί των ημερών μας είχαμε καταδίκες και πολλές μάλιστα. Μαζέψαμε καταδίκες από το 2010 μέχρι το 2015, που αν δεν πληρώναμε τα πρόστιμα που μας έβαλαν, θα είχαμε χτίσει μια φυλακή. Εγώ δεν κατηγορώ την Κυβέρνηση επειδή δεν έκανε φυλακές από τη μια μέρα στην άλλη. Προς θεού! Όμως, μην έρχεστε και λέτε ότι εμείς είχαμε καταδίκες και εσείς δεν έχετε.

Σας πληροφορώ, λοιπόν, ότι έχουμε δώδεκα καταδίκες το 2015 για απάνθρωπη μεταχείριση σε παράβαση του «Les tres heures…». Μερικές από αυτές…

**ΠΡΟΕΔΡΕΥΩΝ (Γεώργιος Βαρεμένος):** Κύριε Αθανασίου, σας παρακαλώ πολύ, τελειώνετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, είναι τόσο σοβαρά αυτά, που νομίζω ότι θα βοηθήσουν τον Υπουργό.

**ΠΡΟΕΔΡΕΥΩΝ (Γεώργιος Βαρεμένος):** Δεν μηδένισα τον χρόνο, ούτε ξεκινάτε από την αρχή! Τελείωσε ο χρόνος!

**ΧΑΡΑΛΑΜΠΟΣ ΑΘΑΝΑΣΙΟΥ:** Μερικές από αυτές είναι αποφάσεις του 2016, αλλά αφορούσαν και θέματα του 2014 αλλά και του 2015.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελείωσα.

**ΠΡΟΕΔΡΕΥΩΝ (Γεώργιος Βαρεμένος):** Μην αγνοείτε το Προεδρείο, σας παρακαλώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι, αυτά πρέπει να τα ακούσει ο κόσμος.

**ΠΡΟΕΔΡΕΥΩΝ (Γεώργιος Βαρεμένος):** Να τα ακούσει ο κόσμος;

**ΧΑΡΑΛΑΜΠΟΣ ΑΘΑΝΑΣΙΟΥ:** Πρόσφατα, επί των ημερών σας, το 2017, η υπόθεση Δημητρίου Λαμπάκη καταδικάστηκε για παράβαση της συμβάσεως. Η υπόθεση Μπόρου Μπέρου καταδικάστηκε το 2017.

**ΠΡΟΕΔΡΕΥΩΝ (Γεώργιος Βαρεμένος):** Θα με αναγκάσετε να κλείσω το μικρόφωνο.

**ΧΑΡΑΛΑΜΠΟΣ ΑΘΑΝΑΣΙΟΥ:** Υπάρχουν και άλλες, σωρεία αποφάσεων.

Σας τις καταθέτω, όπως και τη συνοπτική παρουσίαση όλης της αντιεγκληματικής πολιτικής που έκανε η κυβέρνησή μας για την αποσυμφόρηση των φυλακών και τη βελτίωση των συνθηκών. Είναι έργο το οποίο δεν συγκρίνεται με το δικό σας. Σήμερα δεν έχει γίνει ούτε το 1/3 αυτών που έγιναν τη διετία που ήμουν Υπουργός.

(Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κάτι τελευταίο θα πω για την τροπολογία για το Ελεγκτικό Συνέδριο.

Σας το ζήτησαν, κύριε Υπουργέ, από το Ελεγκτικό Συνέδριο για να φέρετε αυτή την τροπολογία;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Φυσικά.

**ΧΑΡΑΛΑΜΠΟΣ ΑΘΑΝΑΣΙΟΥ:** Έχετε τέτοιο γραπτό;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σε συνεννόηση…

**ΠΡΟΕΔΡΕΥΩΝ (Γεώργιος Βαρεμένος):** Θα έχουμε και διάλογο τώρα;

**ΧΑΡΑΛΑΜΠΟΣ ΑΘΑΝΑΣΙΟΥ:** Καταργείτε, όμως, κύριε Υπουργέ, την πρότυπη δίκη.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κάνετε λάθος.

**ΧΑΡΑΛΑΜΠΟΣ ΑΘΑΝΑΣΙΟΥ:** Η πρότυπη δίκη αποτελεί κατάκτηση του νομικού πολιτισμού και θα πρέπει να το δείτε πάρα πολύ καλά…

**ΠΡΟΕΔΡΕΥΩΝ (Γεώργιος Βαρεμένος):** Κύριε Αθανασίου, αυτόν τον σεβασμό δείχνετε στην Έδρα; Ελπίζω να μη γινόταν από παλιά αυτό.

Σας ευχαριστώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, έχετε δίκιο. Σας ζητώ συγγνώμη.

Παρακαλώ να δείτε τα θέματα του κλιμακίου, κύριε Υπουργέ.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Ιλχάν Αχμέτ.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κατ’ αρχάς, κύριε Υπουργέ, θέλω να μιλήσω για την τροπολογία που αποσύρθηκε. Καλό θα ήταν, βέβαια, χθες να είχαμε τοποθετηθεί, αλλά σήμερα εκ των υστέρων νομίζω ότι έχω να σας πω κάποια πράγματα.

Κατ’ αρχάς, εμείς εξαρχής ταχθήκαμε υπέρ της ουσίας της τροπολογίας στη λογική της υπεράσπισης των ανθρωπίνων και μειονοτικών δικαιωμάτων και της αυτονόητης ανάγκης για την ευθυγράμμιση της χώρας μας με τις αποφάσεις του Ευρωπαϊκού Δικαστηρίου των Ανθρωπίνων Δικαιωμάτων.

Είμαι υπερήφανος, κυρίες και κύριοι συνάδελφοι, για το γεγονός ότι στον πολιτικό μου βίο έχω δώσει πραγματικές μάχες για τα ανθρώπινα και μειονοτικά δικαιώματα, χωρίς όμως να επηρεάζομαι από τις απειλές ακραίων και μισαλλόδοξων προσώπων, που κάθε φορά βρίσκονται απέναντί μας.

Θέλω να θυμίσω ότι σε αυτήν την Αίθουσα, με πρωτοβουλίες κυρίως της Δημοκρατικής Συμπαράταξης, έγιναν μια σειρά από καθοριστικά βήματα στο επίπεδο των μειονοτικών και ανθρωπίνων δικαιωμάτων στη Θράκη, αλλά και μετέπειτα και από την κυβέρνηση Καραμανλή, όπως για παράδειγμα η πτώση της μπάρας του Αιγαίου το 1995, η θέσπιση της ποσόστωσης του 0,5% για την είσοδο στα πανεπιστήμια των παιδιών της μειονότητας και η κατάργηση του άρθρου 19 του Κώδικα Ελληνικής Ιθαγένειας, αλλά και μέτρα, που έτυχαν τη δεκαετία του 2000 ευρείας αποδοχής, από όλες τις πτέρυγες της Βουλής.

Χαίρομαι που απ’ αυτό εδώ το Βήμα χθες ο Υπουργός Δικαιοσύνης, εσείς δηλαδή, παραδεχθήκατε την θετική τοποθέτηση της Δημοκρατικής Συμπαράταξης επί της ουσίας στο ζήτημα της συγκεκριμένης τροπολογίας.

Όμως, κύριε Υπουργέ, χθες κάνατε δύο μεγάλα πολιτικά ατοπήματα, δυο μεγάλες, κατά την κρίση μου, ατυχείς δηλώσεις. Η μια ήταν ότι αναλάβατε το ρίσκο να φέρετε μια τροπολογία, πιστεύοντας ότι υπήρχε ο κίνδυνος να καταψηφιστεί και σήμερα θα είχαμε ρεζιλευτεί στην Ευρωπαϊκή Ένωση και η Ελληνική Βουλή θα είχε καταψηφίσει μια τροπολογία, η οποία αναφερόταν στα θεμελιώδη δικαιώματα και μάλιστα, αφορούσε την προσαρμογή μας στο Ευρωπαϊκό Δικαστήριο Ανθρωπίνων Δικαιωμάτων.

Αυτό θα ήταν μεγάλο ρεζιλίκι. Αναλάβατε το ρίσκο να καταψηφιστεί, την στιγμή που δεν είχατε διασφαλισμένη τη δεδηλωμένη από τους ΑΝΕΛ. Γνωρίζουμε τις θέσεις των ΑΝΕΛ, τους σεβόμαστε, αλλά είναι αυτοί που είναι. Επίσης, οι Βουλευτές της Χρυσής Αυγής είναι εθνικιστές. Άρα, κάνατε ένα πολύ μεγάλο λάθος και πήρατε ένα πολύ μεγάλο ρίσκο, γιατί στο τέλος το κόστος θα ήταν για την πατρίδα μας.

Ένα δεύτερο, σπουδαιότερο και χειρότερο λάθος που κάνατε είναι αυτό που είπατε, κύριε Υπουργέ, κατά την ομιλία σας, κατά την απόσυρση της τροπολογίας: «Η προωθούμενη διάταξη εγκαθιδρύει δικαίωμα σε αυτόν που έχει πετύχει θετική απόφαση από το Δικαστήριο Ανθρωπίνων Δικαιωμάτων να επανεξεταστεί η υπόθεσή του από τα ποινικά δικαστήρια, τα οποία κυρίαρχα θα αποφασίσουν και δεν υποχρεούνται να εναρμονίσουν την απόφασή τους με αυτή του Ευρωπαϊκού Δικαστηρίου».

Θέλετε να πείτε, δηλαδή, κύριε Υπουργέ, ότι φέρνετε στη Βουλή τελικά μια τροπολογία προσχηματική, που θα ρίχνει στάχτη στα μάτια των ευρωπαϊκών θεσμών, εναρμονίζοντας δήθεν τις αποφάσεις της ελληνικής έννομης τάξης με τις αποφάσεις του Ευρωπαϊκού Δικαστηρίου, ενώ στην ουσία, δίνεται μόνο η δυνατότητα της εκ νέου προσφυγής στην ελληνική δικαιοσύνη, χωρίς να υπάρχει καμμία εγγύηση ότι και αυτή τη φορά οι αποφάσεις της θα εναρμονιστούν με τις αποφάσεις του Ευρωπαϊκού Δικαστηρίου Ανθρωπίνων Δικαιωμάτων; Τι ήταν αυτό που είπατε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εγώ ανέφερα τι λέει η τροπολογία.

**ΙΛΧΑΝ ΑΧΜΕΤ:** Το είπατε ξεκάθαρα. Διαβάζω τη δήλωσή σας. Σήμερα είναι και στα site. Είπατε χθες στο Σώμα: «Μα, γιατί ανησυχείτε;». Ούτως ή άλλως αυτό δεν πρόκειται να εφαρμοστεί. Κλείσατε, δηλαδή, το μάτι και στους ΑΝΕΛ, στους εταίρους σας και είπατε «την επόμενη φορά που θα το φέρω, σε δέκα μέρες...»

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είπα εγώ…

**ΙΛΧΑΝ ΑΧΜΕΤ:** Μη φωνάζετε. Στην ουσία, αυτό δεν πρόκειται ο εθνικός δικαστής να το εφαρμόσει.

Εγώ πάνω σε αυτό, κύριε Υπουργέ -γιατί θα ξαναφέρετε τροπολογία ή νομοθετική ρύθμιση, αφού δεσμευθήκατε- θέλω να σας πω δυο-τρία πράγματα.

Κατ’ αρχήν, ο σκοπός της ΕΣΔΑ ποιος είναι; Είναι η διασφάλιση της συλλογικής εγγύησης των θεμελιωδών δικαιωμάτων και ελευθεριών του ατόμου. Ο στόχος αυτός δεν θα μπορούσε, ασφαλώς, να επιτευχθεί, αν τα σαράντα επτά κράτη-μέλη ήταν τελείως ελεύθερα, ως προς την ερμηνεία της ΕΣΔΑ. Αντίθετα, η δέσμευση των εθνικών αρχών από τις ερμηνευτικές λύσεις του δικαστηρίου συμβάλλει ουσιαστικά στην ευόδωση ενός υψηλού επιπέδου προστασίας των δικαιωμάτων του ανθρώπου.

Υπάρχει δέσμευση ουσιαστικού δεδικασμένου από τις αποφάσεις του ΕΣΔΑ; Αν κάποιο κράτος παραδίνει ορισμένη διάταξη της σύμβασης, δεν μπορεί να προσβάλλει αυτή την οριστική απόφαση με κανένα ένδικο μέσο. Πρέπει να σεβαστεί το ουσιαστικό δεδικασμένο, που αυτή παράγει. Αυτό από πού απορρέει; Από το άρθρο 46 παράγραφος 1 της σύμβασης ΕΣΔΑ.

Ξέρετε ότι η παράγραφος αυτή ενεργοποιείται σε περίπτωση που το δικαστήριο διαπιστώσει μια παραβίαση ενός ορισμένου δικαιώματος. Το εγκαλούμενο, το καταδικασθέν κράτος δεν μπορεί να υποστηρίζει πλέον πως η συνεισφορά του είναι σύμφωνη προς τη σύμβαση.

Και όμως, αν δεν υπήρχε αυτή η τροπολογία, κύριε Υπουργέ; Πείτε ότι δεν την είχατε φέρει και ότι η απόφαση αυτή εκκρεμούσε εδώ και δεκαπέντε με είκοσι χρόνια. Είμαστε μια δημοκρατική χώρα. Η Ελλάδα έχει νομικό εθνικό οπλοστάσιο υπεραρκετό, το οποίο προστατεύει όλα τα δικαιώματα και είναι ένα κράτος, που σέβεται τις μειονότητες και τους πρόσφυγες.

Εδώ, ανεξάρτητα από τα επιχειρήματα, που κατέχουν ξεχωριστή θέση, από το δίκαιο των διεθνών συμβάσεων, ήδη η συστηματική ερμηνεία των άρθρων 41 και 46 παράγραφος 1 της ΕΣΔΑ επιβάλλει την άμεση δέσμευση όλων των αρμοδίων κρατικών αρχών από τις αποφάσεις του δικαστηρίου, ενώ το άρθρο 41, βέβαια, θέτει την υποχρέωση προς εξάλειψη των συνεπειών της παραβίασης υπό την επιφύλαξή του, κατά το εσωτερικό δίκαιο ως δυνατού και αναγνωρίζεται έτσι ότι ενδέχεται να υπάρξουν εμπόδια σε ένα restitutio in integrum. Αυτό το ξέρουν οι νομικοί.

Αυτό, όμως, δεν σημαίνει ότι τα εσωτερικά όργανα δεν υποχρεούνται να ακολουθήσουν τις αποφάσεις του δικαστηρίου. Γιατί το άρθρο 41 δεν ορίζει κάτι για την άμεση απόφαση των αποφάσεων, αντίθετα αποτελεί μόνο μία εξαιρετική διάταξη που περιορίζει την υποχρέωση προς αποκατάσταση. Εξάλλου, το άρθρο 41 της Σύμβασης θα προκαλούσε λογική και συστηματική σύγχυση, αν η υποχρέωση επανόρθωσης και συμμόρφωσης δεν απευθυνόταν στα αρμόδια εσωτερικά όργανα των κρατών-μελών.

Με άλλα λόγια, κύριε Υπουργέ, θα ήταν άτοπο να απευθύνεται η επιταγή του άρθρου 46, παράγραφος 1 του ΕΣΔΑ αποκλειστικά στα όργανα της νομοθετικής λειτουργίας, καθώς η αποκατάσταση του παθόντος με δέσμευση νόμου είναι γνωστή σε όλες τις έννομες τάξεις.

Τέλος, όταν θα φέρετε τον επόμενο νόμο, σας παρακαλώ, κύριε Υπουργέ, να τα λάβετε όλα αυτά υπόψη σας. Τέτοιες ατυχείς δηλώσεις στην Ευρωπαϊκή Ένωση μέσα στο Εθνικό Κοινοβούλιο, του τύπου «αυτό δεν θα έχει δεσμευτικότητα, μην ανησυχείτε, μη στεναχωριέστε, αυτή η υπόθεση θα σέρνεται άλλα δέκα-δεκαπέντε χρόνια»…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είπα εγώ τέτοια πράγματα;

**ΙΛΧΑΝ ΑΧΜΕΤ:** Τι είπατε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είπα εγώ ότι θα σέρνεται για δέκα χρόνια;

**ΙΛΧΑΝ ΑΧΜΕΤ:** Εμμέσως πλην σαφώς, αυτό εννοήσατε, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εγώ λέω τι λέει η τροπολογία.

**ΙΛΧΑΝ ΑΧΜΕΤ:** Δεν είπατε αυτό; Σας διαβάζω ακριβώς τι είπατε: «Η προωθούμενη διάταξη θα αποφασίσει…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι διαβάζετε; Η διάταξη λέει…

**ΙΛΧΑΝ ΑΧΜΕΤ:** …και δεν υποχρεούνται να εναρμονίσουν την απόφασή τους». Τι σημαίνει αυτό;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το λέει η διάταξη.

**ΙΛΧΑΝ ΑΧΜΕΤ:** Εγώ καταθέτω στα Πρακτικά μία μελέτη του Ομίλου «Αριστόβουλος Μάνεσης» για να τη διαβάσουν οι σύμβουλοί σας, με τίτλο «Η δέσμευση του εθνικού δικαστή από το νομολογιακό προηγούμενο και δεδικασμένο αποφάσεων του ΕΔΔΑ». Να τη διαβάσετε και να δείτε εάν είναι υποχρεωτικές ή όχι οι αποφάσεις των ΕΣΔΑ.

Ευχαριστώ πολύ.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Νικόλαος Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Κύριε Υπουργέ, κυρίες και κύριοι συνάδελφοι, προς επίρρωση όσων είπε ο προλαλήσας συνάδελφος κ. Αθανασίου, θα ευχηθώ και εγώ καλή επιτυχία στο έργο του νεοεπιλεγέντος Προέδρου του Αρείου Πάγου και θα θυμίσω ότι η κριτική μας δεν επικεντρώθηκε στο πρόσωπο, αλλά στη διαδικασία, με την τρίμηνη καθυστέρηση, όταν από το τέλος Ιουνίου ήταν κενή η θέση του Προέδρου του Αρείου Πάγου και, βέβαια, με την εκτενή παράλειψη πολλών δικαστών εγνωσμένου κύρους και καθολικής αναγνώρισης από το Σώμα. Μετά την προτροπή για βουτιές στον Αργοσαρωνικό, μας προέκυψαν και μεγάλες βαθιές βουτιές στην επετηρίδα. Εκεί, λοιπόν, εστιαζόταν η κριτική μας.

Ως προς τα του νομοσχεδίου, η χθεσινή συζήτηση επικεντρώθηκε στις επίμαχες τροπολογίες, που κατέθεσε ο Υπουργός και όχι στην ενσωμάτωση της Ευρωπαϊκής Οδηγίας στο εθνικό μας δίκαιο, με την οποία όλοι περίπου συμφωνούμε. Συνεπώς, και εγώ θα εστιάσω την τοποθέτησή μου σε αυτές τις τροπολογίες, δεδομένου μάλιστα, ότι η τροπολογία για την αποσυμφόρηση των σωφρονιστικών καταστημάτων είχε προαναγγελθεί από τον Υπουργό με αρκετά πανηγυρικό τόνο, θα έλεγα, με την εκπεφρασμένη μάλιστα πρόθεσή του να κατατεθεί κατά τη συζήτηση στην επιτροπή, ενώ τελικά κατατέθηκε λίγες ώρες πριν από τη συζήτηση στην Ολομέλεια. Ενώ η άλλη, η τροποποίηση δηλαδή του άρθρου 758 του Κώδικα Πολιτικής Δικονομίας ήρθε, θα έλεγα, με αρκετά πλάγιο τρόπο και αποσύρθηκε ορθώς, όταν διαπιστώθηκε ότι αφ’ ενός ανακύπτουν σοβαρά ζητήματα, όπως και να το κάνουμε με εθνική διάσταση, και εξ αυτού του λόγου, αφ’ ετέρου, ο κυβερνητικός εταίρος δεν ψηφίζει.

Πρόκειται οπωσδήποτε –όπως και να το κάνουμε, δεν είναι ανάγκη να κρυβόμαστε πίσω από το δάκτυλό μας- για κοινοβουλευτική ήττα της Κυβέρνησης. Εδώ θα ήθελα να πω ότι η αρνητική θέση της Νέας Δημοκρατίας επί της τροπολογίας είναι θέση ουσιαστικής απόρριψής της. Δεν είναι συγκυριακός, τακτικός κοινοβουλευτικός ελιγμός ανάλογα με τη στάση των ΑΝΕΛ. Θα το εξηγήσω παρακάτω.

Παράλληλα, είμαι περίεργος να δω τι θα γίνει, όταν επανέλθει αυτή η τροπολογία στη Βουλή, πιθανότατα σε ένα άλλο νομοσχέδιο του Υπουργείου Δικαιοσύνης, όπου τολμώ να πω ότι εκτιμώ πως θα υπάρξει θέμα συνοχής της κυβερνητικής πλειοψηφία,ς όχι μόνο ως προς την επανακατατεθείσα τότε τροπολογία, αλλά και ως προς την ουσία του νομοσχεδίου αυτού. Ίδωμεν, όμως.

Έρχομαι στην τροπολογία για την αποσυμφόρηση των φυλακών, την παράταση του νόμου Παρασκευόπουλου. Εδώ, προφανώς, υπάρχει μεγάλη διαφορά μεταξύ μας ως προς την προσέγγιση του συνολικού ζητήματος.

Για εσάς, κύριοι της Κυβέρνησης, φαίνεται ότι μεγαλύτερη σημασία έχει το ζήτημα της αποσυμφόρησης των σωφρονιστικών καταστημάτων αυτό καθ’ αυτό από το ζήτημα της τιμώρησης του δράστη για το έγκλημα που έχει διαπράξει.

Όταν προσεγγίζετε το ζήτημα του εγκλεισμού στη φυλακή περίπου με τύψεις συνειδήσεως για τους δυστυχείς που μπαίνουν μέσα, στην ουσία απαξιώνετε την έννοια της ποινής ως τιμωρίας, ως έκβασης, κατά τον Χωραφά, απόδοσης μομφής προς τον δράστη ή απαξίας της κοινωνίας απέναντι στην εγκληματική του συμπεριφορά.

Και ξεφεύγετε σε ανθρωπιστικού τύπου αναζητήσεις για τη δήθεν ανακούφιση ατόμων, που έχουν προσβάλει βάναυσα κοινωνικά αγαθά και την κοινωνική τάξη διά της εγκληματικής τους αυτής δράσης, με αποτέλεσμα φυσικά να καταδικαστούν σε αποστέρηση προσωπικής τους ελευθερίας, αυτή τη μεγάλη τιμώρηση. Και αυτή είναι η βασική έννοια της ποινής.

Κατά τον καθηγητή και συνάδελφο κ. Παρασκευόπουλο –δεν είναι εδώ, αλλά οφείλω να μνημονεύσω ένα χωρίο από το βιβλίο που έγραψε μαζί με τον καθηγητή κ. Λάμπρο Μαργαρίτη «Ποινολογία»- η ποινή είναι η ρυθμισμένη αντίδραση της οργανωμένης κοινωνίας. Ο δε ρυθμισμένος χαρακτήρας της ποινής ανακύπτει σε τρία επίπεδα: το πρώτο είναι ότι η αφηρημένη απειλή της είναι έργο του του νομοθέτη, η επιβολή της είναι έργο του ποινικού δικαστή και η εκτέλεσή της έργο της διοίκησης. Ιδού και η στρέβλωση.

Εδώ, με αυτό τον νόμο, μετατρέπετε την επιβολή της ποινής, από έργο του ποινικού δικαστή, σε έργο του νομοθέτη. Φέρνετε έναν νόμο και λέτε στον καταδικασθέντα και έγκλειστο: Μπορεί να έχεις αυτή τη στιγμή δεκαπέντε χρόνια κάθειρξη, αυτή είναι η ποινή που σου επέβαλε ο ποινικός δικαστής, αλλά θα βγεις σε πέντε, προκειμένου να αποσυμφορηθούν τα σωφρονιστικά καταστήματα. Πάει, δηλαδή, ο ρυθμισμένος χαρακτήρας της ποινής. Υπεράνω όλων, το ζήτημα του συνωστισμού.

Είναι μια ιδεοληπτική προσέγγιση και στάση, που εκφράζεται και με άλλους τρόπους, όταν, ας πούμε, έρχεστε και λέτε, κύριε Υπουργέ, ότι μπορεί σε κάποια σωφρονιστικά καταστήματα να μην λειτουργεί το σύστημα ηλεκτρονικών κλειδαριών, αλλά εδώ πρόκειται να κάνετε ΙΕΚ στις φυλακές. Και μετά αρχίζουν τα ειδικά ζητήματα.

Στην παράγραφο 4 της τροπολογίας προβλέπονται εξαιρέσεις από τις ευνοϊκές διατάξεις της υφ’ όρον απόλυσης, δηλαδή αυστηροποίηση των διατάξεων, για δράστες κρατούμενους για δεκαέξι εγκλήματα του Ποινικού Κώδικα. Παραλείπετε, βέβαια, την αυστηροποίηση για δράστες του αδικήματος της τρομοκρατίας, συμμετοχή σε εγκληματική οργάνωση, μεγαλέμπορους ναρκωτικών κ.λπ..

Έρχεστε, όμως, εσείς, μετά στην παράγραφο 7 και στην ουσία αναιρείτε την αυστηροποίηση ως προς την υφ’ όρον απόλυση για τα δέκα από τα δεκαέξι εγκλήματα επί των οποίων έχετε νομοθετήσει προηγουμένως στο άρθρο 4, θεσπίζοντας απλά την επιβολή περιοριστικών όρων στους απολυθέντες. Δηλαδή, εισάγετε εξαιρέσεις στην εξαίρεση.

Μπορεί αυτή να είναι άλλη μια νίκη των δικαιωματιστών της κυβερνητικής Πλειοψηφίας, του ΣΥΡΙΖΑ ειδικότερα, αλλά σίγουρα είναι μια ήττα για μια συνολική προσέγγιση στην αντιεγκληματική μας πολιτική.

Κι έρχομαι στην αποσυρθείσα από τον Υπουργό τροπολογία με αριθμό 1247/99, σχετικά με την τροποποίηση του άρθρου 758 του Κώδικα Πολιτικής Δικονομίας, δεδομένου ότι αυτή πρόκειται να επανακατατεθεί, όπως μας είπε χθες.

Έχω διατυπώσει πάρα πολλές φορές τις αντιρρήσεις μας σχετικά με την αποσπασματική τροποποίηση άρθρων του Κώδικα Πολιτικής Δικονομίας, παρά το γεγονός ότι η συνολική τροποποίησή του είναι προαπαιτούμενο και παρά το γεγονός ότι ως προς τούτο, έχει συσταθεί η ειδική κατά τον νόμο νομοπαρασκευαστική επιτροπή του Υπουργείου.

Εδώ, ξέρετε, όποτε προκύπτει τροποποίηση ενός, δύο, τριών άρθρων εδώ κι εκεί του Κώδικα, εμείς θα συνάγουμε το συμπέρασμα ότι από πίσω κρύβεται κάποια πολιτική διευθέτηση κάποιου ζητήματος. Είχαμε τις τροποποιήσεις στο νομοσχέδιο Αχτσιόγλου, όπου εισήχθη η αίτηση διαταγής πληρωμής για οφειλόμενους μισθούς, προκειμένου να καταδειχθεί το φιλεργατικό -υποτίθεται- προφίλ της Κυβέρνησης, και τώρα έχουμε και αυτή. Όμως, εδώ το θέμα είναι πιο περίπλοκο και η παρέμβασή σας πολύ πιο επιπόλαιη.

Θα τροποποιήσετε το άρθρο 758 του Κώδικα Πολιτικής Δικονομίας, με δικονομικού δικαίου ρυθμίσεις, με τις οποίες δίνεται η δυνατότητα άσκησης αίτησης ανάκλησης και μεταρρύθμισης οριστικής απόφασης εκούσιας δικαιοδοσίας και μετά την έκδοση οριστικής απόφασης του Ευρωπαϊκού Δικαστηρίου Δικαιωμάτων του Ανθρώπου και μάλιστα –εδώ είναι το θέμα- με άκρως φωτογραφική μεταβατική διάταξη, η οποία αποκαλύπτει, προσδίδοντας την αναδρομική ισχύ σε διάταξη νόμου, χωρίς επαρκή αιτιολόγηση, όπως θα πρέπει να γίνεται, τις πραγματικές προθέσεις σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγη ανοχή, κύριε Πρόεδρε, θα τελειώσω.

Κι ερωτώ ξανά ευθαρσώς. Είναι αυτή η τροποποίηση του άρθρου 758 του Κώδικα Πολιτικής Δικονομίας ευθέως συνδεδεμένη με το ζήτημα της αναγνώρισης των σωματείων με την επωνυμία «Τουρκική Ένωση Ξάνθης» κ.λπ.; Είπατε ότι δεν είναι.

Όμως, όταν λέτε ότι εδώ υπάρχει μία παροχή δυνατότητας αναγνώρισης αυτού του Σωματείου, ένα παράθυρο ευκαιρίας δηλαδή που θα ανοίξει ξανά το θέμα, αυτό ακριβώς εννοείτε. Πείτε το μας, λοιπόν, ευθαρσώς, ώστε να ξέρουμε κι εμείς. Υπάρχει πρόθεση διευθέτησης αυτού του ζητήματος κατά παράβαση της Συνθήκης της Λωζάννης, η οποία αποτελεί σημαντικό κείμενο διεθνούς δικαίου και, επομένως, υπερνομοθετικής ισχύος και κάνει λόγο για την ύπαρξη θρησκευτικής και όχι εθνικής μειονότητας στην Ελλάδα; Δεν ξέρετε, δηλαδή, τι ακριβώς γίνεται στη Θράκη;

Εν πάση περιπτώσει, ποιος ασκεί την εθνική πολιτική ως προς τις διμερείς σχέσεις Ελλάδας-Τουρκίας, η Επιτροπή Δικαιωμάτων του ΣΥΡΙΖΑ διά της εκπεφρασμένης από το 2013 πάγιας θέσης τους να αναγνωριστεί το Σωματείο με την επωνυμία «Τουρκικός Σύλλογος» εδώ, αύριο ενδεχομένως «Τουρκική Ένωση» παρακεί, «Τουρκικός Όμιλος» στον άλλο νομό σε όλη τη Θράκη ή μήπως είναι παρακινδυνευμένο εθνικιστικό παραλήρημα η εκτίμηση ότι αυτά μπορεί αύριο να προκύψουν, αν ανοίξει εδώ αυτό το παράθυρο ευκαιρίας;

Τέλος, σας δίνω και μία διέξοδο, προκειμένου να διευθετηθεί αυτό το θέμα όπως πρέπει, για να γλυτώσετε και από τη δυσχερή θέση στην οποία έχετε περιέλθει και μαζί με σας και η Κυβέρνηση.

Στο άρθρο 11 της υπό ψήφιση και ενσωμάτωση οδηγίας για την Ευρωπαϊκή Εντολή Έρευνας προβλέπονται λόγοι μη αναγνώρισης ή εκτέλεσής της. Ένας απ’ αυτούς, προβλέπει μη αναγνώριση ή εκτέλεση, εάν στη συγκεκριμένη περίπτωση η εκτέλεση της Ευρωπαϊκής Εντολής Έρευνας θα έβλαπτε ουσιώδη συμφέροντα εθνικής ασφάλειας.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, σας παρακαλώ, κύριε συνάδελφε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Τελειώνω με αυτό, κύριε Πρόεδρε, που νομίζω ότι είναι σημαντικό.

Προτείνω, λοιπόν, σε αναλογική εφαρμογή των οριζομένων στην ποινικού- δικονομικού δικαίου αυτή διάταξη της Ευρωπαϊκής Εντολής Έρευνας να μπορέσετε εσείς να προσθέσετε τα αντίστοιχα είτε στην τροποποιούμενη κύρια διάταξη του άρθρου 758 του Κώδικα Πολιτικής Δικονομίας είτε στη μεταβατική. Μπορείτε να πείτε, δηλαδή, ότι σε κάθε περίπτωση, η αίτηση ανάκλησης ή μεταρρύθμισης δεν επιτρέπεται, όταν βλάπτονται ουσιώδη συμφέροντα εθνικής ασφάλειας, που άπτονται διεθνών συνθηκών υπερνομοθετικής ισχύος.

Νομίζω ότι έτσι ανακύπτει μία διέξοδος, εκτός αν δεν θεωρείτε ότι μ’ αυτήν την τροπολογία προσβάλλονται θέματα εθνικής ασφάλειας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Λαζαρίδης, Κοινοβουλευτικός Εκπρόσωπος των Ανεξαρτήτων Ελλήνων, έχει τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Εγώ θα ξεκινήσω από την τοποθέτηση του προλαλήσαντος συναδέλφου από τη Δημοκρατική Συμπαράταξη, από το ΠΑΣΟΚ, ο οποίος έκανε σχόλια και κριτική στον Υπουργό για την τροπολογία την οποία απέσυρε.

Εάν κάποιον έπρεπε να εγκαλέσετε, κύριε συνάδελφε από το ΠΑΣΟΚ –σε σας απευθύνομαι- είναι το κόμμα σας, το οποίο είπε ότι συμφωνεί με τη συγκεκριμένη τροπολογία, αλλά δεν την ψηφίζει. Τι σημαίνει αυτό, δηλαδή; Σημαίνει ότι εσείς διαφωνείτε με το κόμμα σας. Γιατί δεν κάνατε μία τοποθέτηση, μία κριτική για τη συμπεριφορά του κόμματός σας εδώ; Το κόμμα σας έχει εκτεθεί. Βεβαίως, έχετε το δικαίωμα να απαντήσετε και θα απαντήσετε.

Αυτό που έγινε επιβεβαιώνει συμπεριφορά και των δύο κομμάτων, καθώς ήσασταν συνεταίροι στο παρελθόν. Επιβεβαιώνει αυτό που είπε εχθές ο κύριος Υπουργός, όταν μίλησε για πολιτική σχιζοφρένεια. Τι είναι το να λέω ότι συμφωνώ με κάτι, αλλά δεν το ψηφίζω; Πρόκειται για διχασμένη προσωπικότητα; Εμείς είπαμε ότι διαφωνούμε. Ζητήσαμε από τον κύριο Υπουργό να το σκεφτεί, να το αποσύρει. Δηλαδή, «διαφωνώ με κάτι και δεν το ψηφίζω». Εσείς λέτε «συμφωνώ με κάτι, αλλά δεν το ψηφίζω». Πού είναι η ανακολουθία ανάμεσα σ’ αυτά τα δύο; Είναι πολύ εύκολο κανείς να βγάλει συμπεράσματα, πέραν από το ότι δεν είναι δυνατόν ο πολίτης ακούγοντας και βλέποντας τέτοια συμπεριφορά από τα δύο κόμματα, να νοιώσει ποτέ ασφαλής. Δηλαδή, συμφωνείτε με κάτι, θεωρείτε κάτι ότι είναι σωστό, αλλά δεν το ψηφίζετε. Εμείς θεωρούμε για κάτι ότι είναι λάθος και δεν το ψηφίζουμε. Θεωρούμε κάτι ότι είναι σωστό, το στηρίζουμε και το ψηφίζουμε βεβαίως. Πού είναι η ανακολουθία; Τα συμπεράσματα βγαίνουν από μόνα τους.

Εμείς -το έχουμε πει πολλές φορές- με τον ΣΥΡΙΖΑ έχουμε ιδεολογικές διαφορές, αλλά έχουμε ένα ιερό καθήκον. Και εκεί είναι που πιαστήκαμε χέρι-χέρι, για να μπορέσουμε να τραβήξουμε μπροστά και να ξαναστήσουμε στα πόδια της τη χώρα. Προσπαθούμε να διορθώσουμε και να κλείσουμε τις πληγές αυτές που προκάλεσε η συγκυβέρνηση η δική σας.

Είπαν εχθές και η Νέα Δημοκρατία και το ΠΑΣΟΚ ότι έπρεπε -λέει- να τα βρούμε από έξω και μετά να έρθουμε εδώ. Δηλαδή, εδώ θέλω να πω ότι το προνόμιο των σκοτεινών αιθουσών και των γκρίζων διαδρόμων ανήκουν σε άλλα κόμματα, όχι σε εμάς. Εμείς ό,τι είναι, ερχόμαστε εδώ και το συζητάμε. Δεν έχουμε να κρύψουμε τίποτα. Ακολουθούμε τις δημοκρατικές διαδικασίες. Άλλοι, παρά τις διαφωνίες τους τις ιδεολογικές, τα βρήκαν στο παρελθόν. Γιατί τα βρήκαν; Τα βρήκαν, προκειμένου να συγκαλύψουν.

Εμείς δεν έχουμε να συγκαλύψουμε τίποτα. Εμείς αποκαλύπτουμε σήμερα αυτά τα οποία προσπαθούσαν να συγκαλύψουν. Και είχαν πολλά να συγκαλύψουν. Γι’ αυτό ξέρουν από σκοτεινούς θαλάμους, από συσκέψεις μυστικές και «αφού συμφωνήσουμε μετά βγαίνουμε». Είχαν να κρύψουν αυτά που βγαίνουν σιγά σιγά.

Βγαίνουν τα σκάνδαλα με το ΚΕΕΛΠΝΟ, με το Ερρίκος Ντυνάν, με τη «NOVARTIS», με τις αρθροσκοπήσεις που τις χρέωναν στο τετραπλάσιο, με την «ΑΓΡΟΤΙΚΗ». Είχα μιλήσει προχθές εδώ για την «ΑΓΡΟΤΙΚΗ». Μάλιστα, έχουν δικαστήριο τα δύο κόμματα τον Οκτώβριο. Έχει αγωγή σε βάρος τους η Αγροτική Τράπεζα. Επίσης, βγαίνουν τα σκάνδαλα για το Ταχυδρομικό Ταμιευτήριο, το Χρηματιστήριο, τα δομημένα ομόλογα, τα swaps, την νόθευση των στοιχείων για την είσοδο στην ΟΝΕ, τα εξοπλιστικά, το PSI, τα θαλασσοδάνεια. Το ένα κόμμα χρωστάει 240 εκατομμύρια και το άλλο κόμμα χρωστάει 220 εκατομμύρια, συνολικά μισό δισεκατομμύριο. Τα θαλασσοδάνεια των μιντιαρχών που τους στηρίζανε.

Όλα αυτά έπρεπε να τα συγκαλύψουν. Γι’ αυτό τα βρήκαν. Και γι’ αυτό συμφωνούσαν σε όλα. Γι’ αυτό ερχόμασταν εδώ στις ψηφοφορίες και βλέπαμε «ναι σε όλα». Βγήκε και ένα ανέκδοτο με το «ναι σε όλα».

**ΧΑΡΑΛΑΜΠΟΣ ΑΘΑΝΑΣΙΟΥ:** Στο Υπουργικό Συμβούλιο έγινε συζήτηση.

**ΓΕΩΡΓΙΟΣ ΛΑΖΑΡΙΔΗΣ:** Κύριε συνάδελφε, θα σας πω κάτι. Εγώ ξέρετε ότι προέρχομαι από τη Νέα Δημοκρατία. Δεν μπορούσα ποτέ να φανταστώ ότι θα καθόμουν στο ίδιο τραπέζι με το ΠΑΣΟΚ, με το ΠΑΣΟΚ του Κοσκωτά, για να το πάμε πιο παλιά.

(Θόρυβος από την πτέρυγα της Νέας Δημοκρατίας)

**ΜΑΥΡΟΥΔΗΣ ΒΟΡΙΔΗΣ:** Με τον ΣΥΡΙΖΑ δεν έχετε πρόβλημα; Το ΠΑΣΟΚ σας χάλασε;

**ΓΕΩΡΓΙΟΣ ΛΑΖΑΡΙΔΗΣ:** Για τον ΣΥΡΙΖΑ λέτε; Ακούστε να δείτε. Όλα αυτά τα στελέχη τα παλιά του ΠΑΣΟΚ, τα οποία εμπλέκονται σε όλα αυτά που είπα, είναι μέσα στο ΠΑΣΟΚ. Δεν έφυγε κανείς τους. Κανείς τους δεν έφυγε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Το ΠΑΣΟΚ πού είναι τώρα;

**ΓΕΩΡΓΙΟΣ ΛΑΖΑΡΙΔΗΣ:** Το ΠΑΣΟΚ είναι μαζί με εσάς. Τα βρήκατε. Έχει μεταλλαχθεί, όπως και εσείς μεταλλαχθήκατε, σε νεοφιλελεύθερο κόμμα. Είναι δύο τα νεοφιλελεύθερα κόμματα στη σημερινή Βουλή, η Νέα Δημοκρατία και το ΠΑΣΟΚ, δυστυχώς.

Εδώ τώρα θα ήθελα να κάνω ένα σχόλιο για την τροπολογία με γενικό αριθμό 1246 και ειδικό αριθμό 98, που αφορά την παράταση. Δεν είναι εδώ ο κύριος Υπουργός. Σαφώς και είμαστε θετικοί, γιατί πρέπει να δοθεί αυτή η παράταση. Όμως, ήθελα να πω και το εξής εδώ. Φοβάμαι ότι θα χρειαστεί και άλλη παράταση εδώ, γιατί, δυστυχώς, ενώ το νομοσχέδιο το οποίο είχαμε ψηφίσει πριν από λίγο καιρό εδώ πράγματι δίνει λύσεις, είναι ένα νομοσχέδιο θετικό, οι υπάλληλοι οι οποίοι καλούνται να εφαρμόσουν αυτό το νομοσχέδιο, έχουν κολλήσει στο παρελθόν.

Είναι αυτό το οποίο είχα πει και όταν είχε έρθει εδώ το νομοσχέδιο, ότι η δασική νομοθεσία πρέπει κάποια στιγμή να αλλάξει. Είναι η δασική νομοθεσία που δεν τολμήσαν τα δύο κόμματα τα οποία κυβερνούσαν στο παρελθόν να την αλλάξουν ποτέ. Είναι μια απαρχαιωμένη, δαιδαλώδης και πολύπλοκη η δασική νομοθεσία, η οποία δίνει τη δυνατότητα σε κάποιους υπαλλήλους από τα δασαρχεία να ερμηνεύουν όπως θέλουν τις διάφορες διατάξεις.

Βλέπεις, ας πούμε, έχουμε ένα σωρό λάθη στους δασικούς χάρτες. Στηρίζονται σε αεροφωτογραφίες του 1945 και χαρακτηρίζουν εκτάσεις ως δασικές ή αγρούς ως δασωμένους, χωρίς να λάβουν υπ’ όψιν τους πράξεις της διεύθυνσης εποικισμού του ’50, του ’55, του ’60, του ’65 κλπ..

Στηριζόμενοι σε αυτές τις αεροφωτογραφίες, βάζουν σε διαδικασία αντιρρήσεων τους πολίτες. Δηλαδή, ταλαιπωρούν τους πολίτες σε έξοδα, στο να τρέχουν σε γραφεία για να τεκμηριώσουν τις αντιρρήσεις τους. Με έναν πρόχειρο υπολογισμό που έκανα, για μία αντίρρηση μπορεί να φτάσουμε τα 1.500 ευρώ, δηλαδή τα παράβολα είναι γύρω στα 800 ευρώ, συν τα έξοδα για τον μηχανικό, σύνολο 1.500 ευρώ. Και οι περισσότεροι απ’ αυτούς τους υπαλλήλους δεν αναγνωρίζουν και αυτό που είπαμε για τα πρόδηλα σφάλματα. Από τη στιγμή που δεν αναγνωρίζονται οι αναδασμοί κλπ., είναι σαφές ότι πρόκειται για πρόδηλα σφάλματα κι όμως δεν τα αναγνωρίζουν.

Εδώ θα ήθελα -να το προσέξει αυτό ο κύριος Υπουργός- να ξαναδούμε δηλαδή κάποια θέματα. Βλέπεις, για παράδειγμα, ότι χαρακτηρίζουν δασωθέντες αγρούς κάποιες εκτάσεις στις οποίες δεν θα έπρεπε να μπει αυτός ο χαρακτηρισμός. Αυτό που είχαμε ξαναπεί εδώ, όταν συζητούσαμε για το νομοσχέδιο, είναι ότι αυτός ο όρος «δασωθείς αγρός» δεν υπάρχει ως νομικός όρος σε καμμία χώρα στον κόσμο. Ή αγρός είναι κάτι ή δάσος είναι. Δεν μπορεί να είναι και αγρός και δάσος. Αυτό είναι που περιπλέκει ακόμα περισσότερο τα πράγματα.

Έρχονται πολλοί υπάλληλοι και λένε στους αγρότες «Εντάξει, μην ανησυχείς. Μπορεί εδώ να φαίνεται ότι είναι δασωθείς αγρός, αλλά θα πληρώσεις και θα τακτοποιηθεί», δηλαδή θα αγοράσει ξανά το χωράφι του. Είναι άδικο και πρέπει κάποια πράγματα να κάτσουμε να τα συζητήσουμε και να τα ξαναδούμε. Γιατί εγώ έχω την εντύπωση ότι από τον τρόπο που λειτουργούν αυτές οι υπηρεσίες -και είναι συγκεκριμένες υπηρεσίες, μιλάω για το Δασαρχείο Πολυγύρου, μιλάω για τη Θεσσαλονίκη και κάτι αντίστοιχο θα συμβαίνει και αλλού- θα πρέπει να τα δούμε ξανά, γιατί είμαι σίγουρος ότι θα χρειαστεί εκ νέου παράταση.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

**ΙΛΧΑΝ ΑΧΜΕΤ:** Κύριε Πρόεδρε, θα ήθελα τον λόγο επί προσωπικού. Θα ήθελα να απαντήσω κάτι σε αυτό που με ρώτησε ο συνάδελφος.

**ΠΡΟΕΔΡΕΥΩΝ (Γεώργιος Βαρεμένος):** Ορίστε.

**ΙΛΧΑΝ ΑΧΜΕΤ:** Ο συνάδελφος με ρώτησε ποια είναι η θέση μου κι αν υπάρχει καμμία διαφορά από το κόμμα μου, τη Δημοκρατική Συμπαράταξη.

Κύριε συνάδελφε, όχι μόνο στηρίζω και είμαι απόλυτα σύμφωνος με τη θέση της Δημοκρατικής Συμπαράταξης, η οποία ήταν η σωστότερη θέση, αλλά έχω να σας τονίσω και το εξής: Όταν ψηφίζαμε το τζαμί στην Αθήνα, ποιος ψήφισε και χάρη στη δική μας ψήφο, της Δημοκρατικής Συμπαράταξης, πέρασε ο νόμος; Όταν ψηφίζαμε για τη συμβίωση…

**ΠΡΟΕΔΡΕΥΩΝ (Γεώργιος Βαρεμένος):** Κύριε Αχμέτ, νομίζω πως καλύψατε το προσωπικό.

**ΙΛΧΑΝ ΑΧΜΕΤ:** Όχι, δεν είναι δυνατόν. Όταν ψηφίζαμε για τη συμβίωση των φύλων, ποιος ψήφισε; Αλλά είπαμε ότι από εδώ και μπρος ο πολιτικός τυχοδιωκτισμός έχει ένα τέλος. Δεν μπορεί, δηλαδή, όταν δεν υπάρχει δεδηλωμένη, να έρχεται η Κυβέρνηση και να φέρνει ένα νομοσχέδιο και να ζητάει τη στήριξη σε αυτά τα θέματα. Όμως, εμείς -το είπατε κι εσείς, κύριε Υπουργέ, το είπε ο Υπουργός σας- η Δημοκρατική Συμπαράταξη επί της ουσίας είπε «ναι». Η Νέα Δημοκρατία δεν είπε…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτό σας είπα;

**ΙΛΧΑΝ ΑΧΜΕΤ:** Η απόφαση της Δημοκρατικής Συμπαράταξης να πει «όχι», αλλά σε περίπτωση που ψηφίσετε κι εσείς θα πούμε «ναι», είναι νομίζω ξεκάθαρη. Είναι υγιής και είναι ειλικρινής.

**ΠΡΟΕΔΡΕΥΩΝ (Γεώργιος Βαρεμένος):** Είναι σαφές αυτό που είπατε. Ευχαριστούμε.

**ΙΛΧΑΝ ΑΧΜΕΤ:** Από εκεί και μετά, μην προσπαθείτε εδώ πέρα μέσα…

**ΠΡΟΕΔΡΕΥΩΝ (Γεώργιος Βαρεμένος):** Δεν κάνετε δεύτερη αγόρευση. Τοποθετηθήκατε επί του προσωπικού. Είστε σαφής.

Θα κλείσουμε τη συζήτηση με την ομιλία του κυρίου Υπουργού.

**ΜΑΥΡΟΥΔΗΣ ΒΟΡΙΔΗΣ:** Πώς θα κλείσουμε, κύριε Πρόεδρε; Είναι οι δευτερολογίες των ομιλητών.

**ΠΡΟΕΔΡΕΥΩΝ (Γεώργιος Βαρεμένος):** Δεν ζήτησε κανείς. Θέλετε δευτερολογία, κύριε Βορίδη;

**ΜΑΥΡΟΥΔΗΣ ΒΟΡΙΔΗΣ:** Βεβαίως. Όλοι θέλουμε. Έχουν τις δευτερολογίες ο κ. Τζαβάρας, οι Κοινοβουλευτικοί, οι εισηγητές.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Δεν έχουμε τοποθετηθεί, κύριε Πρόεδρε, για τις τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Παρ’ ότι έχω δει τον χρόνο…

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Είπατε ότι θα τοποθετηθούμε για τις τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Ξέρετε, είδα τον χρόνο των ομιλιών σας και είδα ότι έχετε υπερκαλύψει τον χρόνο. Όμως, δεν πειράζει, υπάρχει ευχέρεια χρόνου.

Ελάτε, κύριε Γκιουλέκα.

**ΜΑΥΡΟΥΔΗΣ ΒΟΡΙΔΗΣ:** Κατά παγία άποψη, δεν συμψηφίζονται οι χρόνοι.

**ΠΡΟΕΔΡΕΥΩΝ (Γεώργιος Βαρεμένος):** Δεν συμψηφίζονται; Ωραία. Ο κ. Τζαβάρας θέλει να μιλήσει πρώτα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ελάτε, κύριε Τζαβάρα, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ, κύριε Πρόεδρε.

Κύριε Υπουργέ, χθες μας απευθύνατε πολύ βαριές κουβέντες, οι οποίες χωρίς καμμία περιστροφή, μπορώ να σας πω, ότι αποτελούν ύβρεις που δεν συνηθίζονται από του Βήματος αυτό της Βουλής. Ουσιαστικά μας είπατε ότι είμαστε καραγκιόζηδες και ότι είμαστε και γελοίοι άνθρωποι, γιατί λέμε γελοιότητες.

Εγώ, λοιπόν, θα σας πω το εξής: ο καθένας αυτό που καταθέτει μέσα από τα λόγια του είναι το επίπεδό του και η μόρφωσή του και ο σεβασμός που έχει στον αντίπαλό του. Όμως, προσωπικά -τουλάχιστον σε ό,τι αφορά τη δική μου τοποθέτηση εχθές-, δεν σας επιτρέπω να χαρακτηρίζετε με αυτές τις λέξεις τον πολύ έντονο και σοβαρό πιστεύω προβληματισμό που σας κατέθεσα. Διότι, προηγουμένως ακούστηκαν κάποιες νομικές προσεγγίσεις στα ζητήματα που έχουν σχέση με το δικαστικό έλεγχο του Δικαστηρίου των Ανθρωπίνων Δικαιωμάτων του Στρασβούργου, για την υποχρέωση συμμόρφωσης των μελών-κρατών του Συμβουλίου της Ευρώπης στις αποφάσεις του δικαστηρίου αυτού.

Σας είπα εχθές -και θα τη φέρω να την καταθέσω στα Πρακτικά-, ότι τον Ιούλιο εκδόθηκε συγκεκριμένη απόφαση και σας τη λέω και πάλι. Είναι η απόφαση «Moreira Ferreira» εναντίον της Πορτογαλίας νούμερο 2, γιατί είναι δεύτερη απόφαση που εκδόθηκε μετά από νέα προσφυγή που έκανε αυτή η πολίτης της Πορτογαλίας εναντίον του κράτους της στο Ευρωπαϊκό Δικαστήριο των Ανθρωπίνων Δικαιωμάτων, γιατί θεώρησε ότι αποτελεί παραβίαση του άρθρου 6 παράγραφος 1 της ΕΣΔΑ το ότι δεν συμμορφώθηκε με restitutio in integrum, όπως ακούστηκε προηγουμένως, η Πορτογαλία σε απόφαση του Δικαστηρίου των Ανθρωπίνων Δικαιωμάτων που είχε κρίνει ότι στην υπόθεσή της πράγματι είχε παραβιαστεί το άρθρο 6 παράγραφος 1.

Και εκεί λέει το δικαστήριο ότι δεν υπάρχει καμμία υποχρέωση των κρατών-μελών να έχουν αυτούσια συμμόρφωση, παρά μόνο έχουν -επειδή είναι κράτη ελεύθερα και ανεξάρτητα-, την υποχρέωση της γενικής συμμόρφωσης στα πλαίσια της ελεύθερης εκτίμησης των συγκεκριμένων συνθηκών, προσαρμοζόμενη στη φύση της κάθε υποθέσεως.

Εδώ, λοιπόν, σε όλες αυτές τις υποθέσεις εγώ σας πρότεινα να φέρετε αυτήν την υπόθεση να τη συζητήσουμε στην Ειδική Μόνιμη Επιτροπή που έχει συσταθεί στο Κοινοβούλιο για να παρακολουθεί τις αποφάσεις του Ευρωπαϊκού Δικαστηρίου των Ανθρωπίνων Δικαιωμάτων και να κάνει προτάσεις και στη Βουλή και στην Κυβέρνηση για το πώς είναι δυνατόν να επιλύονται τέτοιου είδους ζητήματα. Και σας ερωτώ: Αυτά που ακούτε είναι γελοιότητες ή καραγκιοζιλίκια; Γιατί αν πραγματικά μου πείτε ότι αυτή η συγκεκριμένη επιχειρηματολογία έχει σχέση με αυτούς του χαρακτηρισμούς, τότε εκτίθεστε και όχι μόνο εκτίθεστε, απλά επειδή σας σέβομαι δεν θα ήθελα να σας πω ότι χρωματίζεστε από αυτές τις λέξεις που χρησιμοποιείτε εναντίον μου.

Υπάρχει, όμως, και ένα άλλο ζήτημα, το οποίο θεωρώ ότι η Κυβέρνηση το επέλυσε. Άκουσα προηγουμένως τον κ. Λαζαρίδη που ήλθε εδώ για να μας πει ότι ήταν Νέα Δημοκρατία και η Νέα Δημοκρατία έγινε νεοφιλελεύθερη, ενώ τώρα αισθάνεται άνετα όταν συνεργάζεται με το ΣΥΡΙΖΑ γιατί του δημιουργεί την αίσθηση ότι μέσα από αυτήν τη συνεργασία υλοποιεί την πατριωτική κεντροδεξιά φυσιογνωμία που έχει αυτό το κόμμα, με το να έρχεται εδώ και να μας λέει αυτά που ακούσαμε προηγουμένως.

Εγώ θα σας πω το εξής: το είπαμε και το ξαναλέμε. Για να έχει νόημα η οποιαδήποτε κυβερνητική συνεργασία μεταξύ δύο κομμάτων, στο επίπεδο της νομοθετικής πρωτοβουλίας, θα πρέπει τουλάχιστον κάθε φορά που εισάγεται και προτείνεται στη Βουλή ένα νομοσχέδιο να είναι εξασφαλισμένη η πλήρωση αυτής της προϋπόθεσης. Διότι διαφορετικά πλέον δεν είναι νομοσχέδιο, είναι πρόταση νόμου και πρέπει να κρίνεται τουλάχιστον με τον Κανονισμό της Βουλής με διαφορετικά κριτήρια.

Εδώ λοιπόν, θα πρέπει να είμαστε και σοβαροί και υπεύθυνοι. Οι απόψεις μας, που έχουν σχέση και οπωσδήποτε χρωματίζουν τη στάση που έχουμε και το σεβασμό στις αποφάσεις του Ευρωπαϊκού Δικαστηρίου των Ανθρωπίνων Δικαιωμάτων είναι δεδομένες.

Εγώ προσωπικά είμαι μέλος της επιτροπής νομικών υποθέσεων του Συμβουλίου της Ευρώπης και παρακολουθώ συνεχώς τη νομολογία. Αλλά δεν μπορώ, κύριε Υπουργέ, να θεωρήσω ότι αναφορικά με ένα τεράστιο ζήτημα που απασχολεί τους πάντες σε αυτόν τον τόπο θα πρέπει χωρίς οποιαδήποτε επεξεργασία, χωρίς οποιαδήποτε συζήτηση να το φέρνουμε με μια τροπολογία την υστάτη στιγμή παραβιάζοντας και παρακάμπτοντας την ορθή κοινοβουλευτική διαδικασία. Καραγκιοζιλίκι είναι κι αυτό; Γελοιότητα είναι κι αυτό; Επιτέλους υπάρχει κι ένα όριο!

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς για τον σεβασμό στον χρόνο, κύριε Τζαβάρα.

Ο κ. Σαρίδης έχει τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Επί προσωπικού θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Η απαγγελία οποιουδήποτε ονόματος δεν θεμελιώνει κάθε φορά και προσωπικό ζήτημα.

**ΓΕΩΡΓΙΟΣ ΛΑΖΑΡΙΔΗΣ:** Οφείλω μια απάντηση. Αναφέρθηκε προηγουμένως για το αν αισθανόμαστε άνετα εμείς ως κεντροδεξιοί συνεργαζόμενοι με τον ΣΥΡΙΖΑ ή όχι.

Σαφώς αισθανόμαστε άνετα εμείς ως κεντροδεξιοί συνεργαζόμενοι γιατί κανείς ούτε από εμάς ούτε από τον ΣΥΡΙΖΑ μπορεί να κατηγορηθεί ότι έβαλε ποτέ το δάχτυλο στο βάζο με το μέλι, σε αντίθεση με την προηγούμενη συγκυβέρνηση. Βλέπουμε τώρα από τις εξεταστικές επιτροπές να προκύπτουν συνεχώς νέα ευρήματα. Επομένως, νομίζω ότι δόθηκε η απάντηση. Εδώ θα πρέπει να πει ο κ. Τζαβάρας και οι υπόλοιποι αν νιώθουν άνετα ως μεταλλαγμένοι νεοφιλελεύθεροι συνεργαζόμενοι με το ΠΑΣΟΚ, το κόμμα το οποίο ανέκαθεν ήταν συνώνυμο της διαφθοράς και της διαπλοκής. Αυτοί πρέπει να απαντήσουν.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ.

Κύριε Σαρίδη, αν δεν απατώμαι ζητήσατε τον λόγο; Ελάτε, αν θέλετε να μιλήσετε.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οφείλω να τοποθετηθώ κατά τη δευτερολογία μου πρώτα στις υπόλοιπες υπουργικές τροπολογίες που βρήκαν τελευταία στιγμή τον δρόμο και εισχώρησαν μέσα στο συγκεκριμένο νομοσχέδιο. μετά θα επιμείνω και σε έναν μικρό σχολιασμό για την τροπολογία η οποία απεσύρθη από τον Υπουργό.

Θα ξεκινήσω, λοιπόν, από τις δυο τροπολογίες του Υπουργείου Υγείας. Είναι η τροπολογία 1253 που αφορά στην κάλυψη των αναγκών μισθοδοσίας αλλά και των λειτουργικών δαπανών του ΕΚΑΠΥ και την τροπολογία 1255 σχετικά με τον ενιαίο μηχανισμό έκπτωσης, το περίφημα rebate.

Κατανοούμε προφανώς την ανάγκη της Κυβέρνησης να πληρωθούν οι άνθρωποι στην ώρα τους και καταλαβαίνουμε πως ο μηχανισμός του rebate χρειάζεται διορθώσεις. Δεν μπορούμε όμως να συνεχίσουμε να στηρίζουμε νομοθετικά μπαλώματα, έκτακτες διορθώσεις και παρατάσεις επί παρατάσεων. Κάποια στιγμή θα πρέπει να αλλάξει ο τρόπος νομοθέτησης στη χώρα αυτή. Έχουν περάσει ήδη δυο χρόνια με τη συγκεκριμένη Κυβέρνηση. Ως εκ τούτου θα ψηφίσουμε «παρών» και στις δυο τροπολογίες του Υπουργείου Υγείας.

Σχετικά με την τροπολογία 1254 του Υπουργείου Δικαιοσύνης υπό τον τίτλο «Τροποποίηση του άρθρου 32 του Κώδικα Νόμων για το Ελεγκτικό Συνέδριο» θεωρούμε πως δεν έχει τεκμηριωθεί επαρκώς ούτε εξετάστηκε στην ώρα της και με τις προβλεπόμενες από τον Κανονισμό διαδικασίες. Δεν μπορούμε να στηρίξουμε σε τόσο σοβαρά ζητήματα, τα ζητήματα που αφορούν τα θεσμικά όργανα της δικαιοσύνης όταν αυτές επιχειρούνται με έναν πρόχειρο κατά την άποψή μας τρόπο όπως είναι με τροπολογίες που δεν έχουν συζητηθεί επαρκώς. Θα καταψηφίσουμε τη συγκεκριμένη τροπολογία.

Όσον αφορά στην τροπολογία 1257 σχετικά με τη λήψη έκτακτων μέτρων για την αποσυμφόρηση των καταστημάτων κράτησης, την παράταση δηλαδή του νόμου Παρασκευόπουλου, πιστεύαμε και περιμέναμε πως θα είχαμε βρει κάποια σοβαρότερη λύση από το ανοίγουμε απλά κάποιες πόρτες για το σημαντικό πρόβλημα, πραγματικά πολύ σημαντικό πρόβλημα- αποσυμφόρησης των ελληνικών φυλακών έναν χρόνο μετά από τον νόμο του κ. Παρασκευόπουλου. Έπειτα σχεδόν από τρία χρόνια με τη συγκεκριμένη Κυβέρνηση δεν έχει βρεθεί κάποια βιώσιμη λύση και έτσι η ελληνική κοινωνία θα συνεχίσει να αγωνιά για το τι είδους εγκληματίες θα βγουν και φέτος στους δρόμους με τη βούλα του κράτους, με την έγκριση του Κοινοβουλίου. Δεν θα σας στηρίξουμε, κύριοι της Κυβέρνησης. Η ευθύνη για τη συγκεκριμένη τροπολογία θα είναι αποκλειστικά δική σας. Εμείς θα την καταψηφίσουμε.

Τέλος, θα ήθελα να κάνω ένα σχόλιο για τη βουλευτική τροπολογία των συναδέλφων του ΣΥΡΙΖΑ την οποία έχετε κάνει αποδεκτή, κύριε Υπουργέ. Τη στήριξε και ο Υπουργός, κ. Πολάκης, με την τοποθέτησή του. Με εξέπληξε που ο Υπουργός Δικαιοσύνης την έκανε αποδεκτή.

Εάν την πιστεύουμε τόσο πολύ αυτήν την τροπολογία, γιατί δεν την έφερε ο Υπουργός και έπρεπε να έρθει μέσω των Βουλευτών; Υπάρχει κίνδυνος με τη συγκεκριμένη τροπολογία να διαλύετε τα προεδρεία; Ρωτάμε, υπάρχει τέτοιος κίνδυνος; Ορίζετε με αυτόν τον τρόπο προσωρινές διοικήσεις; Υπάρχουν άνθρωποι που μπορεί να παραιτηθούν, ενδεχομένως, από τα προεδρεία και να αντικατασταθούν από άλλους; Αν ναι, τότε μας επιτρέπετε, κύριε Υπουργέ να υποθέσουμε βάσιμα πως επιχειρείτε να βάλετε δικούς σας ανθρώπους με διαδικασίες εξπρές σε κρίσιμα πόστα.

Δεν μπορούμε φυσικά να συμφωνήσουμε ούτε και σε αυτήν και θα την καταψηφίσουμε.

Τώρα, θα μου επιτρέψετε στον χρόνο που μου έχει απομείνει, να κάνω έναν μικρό σχολιασμό για την τροπολογία την οποία αποσύρατε.

Περίμενα να ακούσω με μεγάλο ενδιαφέρον και με πολλή προσοχή, κύριε Υπουργέ, την τοποθέτησή σας για το ζήτημα της, κατά την άποψή μας, εθνικά επιζήμιας τροπολογίας 1247. Περίμενα να ακούσω εκείνες τις λέξεις που θα μπορούσε να πει κάποιος όταν έχει κάνει κάποιο λάθος και έχει το θάρρος να το αναγνωρίσει.

Έκπληξη, προφανώς, μας προκάλεσε η δικαιολογία αυτή που επικαλεστήκατε για να αποσύρετε την τροπολογία 1247 πως, δηλαδή, επειδή αναβλήθηκε κάπου στην Ευρώπη κάποια συνεδρίαση, η Ελλάδα κέρδισε χρόνο κι έτσι έχει άλλη μια βδομάδα ή δέκα μέρες για να καταλάβουν καλύτερα το περιεχόμενο της τροπολογίας όσοι αντιδρούν και είναι κατά αυτής. Ταυτόχρονα, μας ενημερώσατε πως θα ξαναφέρετε προς ψήφιση στο επόμενο νομοσχέδιο του Υπουργείου Δικαιοσύνης τη συγκεκριμένη τροπολογία.

Όσο ακατανόητη μου είναι η στάση σας αυτή, άλλο τόσο ακατανόητη είναι και η συνειδητή επιλογή σας να μην κάνετε καμμιά αναφορά χθες από το Βήμα της Βουλής στην Ένωση Κεντρώων και στα όσα ζητήσαμε από την πλευρά μας να απαντήσετε, κατά τη χθεσινή εισήγησή μου από αυτό εδώ το Βήμα.

Αναφερθήκατε σε φασίστες και ναζιστικά παραληρήματα, για να απαντήσετε στη Χρυσή Αυγή, καυτηριάσατε τη θέση της Νέας Δημοκρατίας ως σχιζοφρενική, γιατί ενώ στο παρελθόν έχει ψηφίσει παρόμοιες διατάξεις αποφάσισε να αντιπολιτευτεί χωρίς ουσία, καταψηφίζοντας τη συγκεκριμένη τροπολογία –και μπορεί να έχετε δίκιο και σε αυτό- κατηγορήσατε το ΠΑΣΟΚ που ενώ συμφωνεί με το περιεχόμενο της τροπολογίας εν τούτοις δεν το ψηφίζει, μόνο και μόνο για να δημιουργήσει προβλήματα στον κυβερνητικό συνασπισμό -και μάλλον έχετε δίκιο σε αυτό- δώσατε συγχαρητήρια στο Ποτάμι, που δεν ξεκαθάρισε τη στάση του δηλώνοντας πως θα περίμενε να δει πώς θα εξελισσόταν η συζήτηση για να αποφασίσει για τη στάση του, αλλά για όσα είπαμε εμείς, για την Ένωση Κεντρώων, δεν είπατε κουβέντα.

Είμαστε αόρατοι, κύριε Υπουργέ; Δεν είμαστε αόρατοι. Δεν μας βλέπετε; Δεν μας ακούτε; Δεν μας ακούει κανείς; Μιλάμε, μιλάμε και δεν γίνεται καμμία αναφορά στη θέση της Ένωσης Κεντρώων ποτέ μέσα σε αυτήν τη Βουλή.

Μπορεί, λοιπόν, εσείς να επιλέξατε να προσποιηθείτε πως δεν ακούτε, αλλά εγώ σας διαβεβαιώνω πως οι Έλληνες ακούνε και μάλιστα πάρα πολύ καλά. Γι’ αυτό θα επαναλάβω δύο πράγματα όπως τα είπα και χθες για να τα ακούσουν και οι συμπολίτες μας:

Την επόμενη ακριβώς μέρα που καταθέσατε την εν λόγω τροπολογία στις επιτροπές ενημέρωσα εγώ προσωπικά αρμοδίως την Κυβέρνηση, με υπεύθυνο τρόπο κι εμπιστευτικό, για τους πιθανούς τρόπους, που θα μπορούσε να αξιοποιηθεί η εν λόγω τροπολογία από το τουρκικό προξενείο, του οποίου τη δράση εύχομαι να γνωρίζετε. Έξι ολόκληρες μέρες πριν κάποιος από την πλειοψηφία διαρρεύσει το περιεχόμενο της τροπολογίας σε δημοσιογράφους είχα ξεκινήσει να ενημερώνω όλους τους αρμόδιους πως έπρεπε να αναλάβουν τις ευθύνες τους και να εισηγηθούν την απόσυρση της τροπολογίας.

Τελικά, όλοι σε αυτήν την Αίθουσα ξέρουν πόσο επικίνδυνη είναι αυτή η τροπολογία, κανείς, όμως, δεν στάθηκε στο ύψος των περιστάσεων. Ο λόγος που η τροπολογία έπρεπε να αποσυρθεί δεν εξηγήθηκε από κανέναν. Πολλοί μάλιστα είτε δήλωσαν ευθέως πως τη στηρίζουν, όπως το ΠΑΣΟΚ, είτε πως τη βλέπουν θετικά αλλά ζητούν εξηγήσεις, όπως το Ποτάμι. Δεν κατάλαβα αν η Νέα Δημοκρατία την καταψηφίζει για να δημιουργήσει πρόβλημα στην Κυβέρνηση ή αν κι αυτή αναγνωρίζει το λάθος αυτό.

Και κλείνω την τοποθέτησή μου, απαντώντας σε αυτά που είπε ο κ. Αχμέτ από το ΠΑΣΟΚ. Στην Ελλάδα δεν υπάρχουν εθνικές μειονότητες. Στη Θράκη δεν υπάρχει τουρκική μειονότητα. Τα παιχνίδια με τη Θράκη είναι πάρα πολύ επικίνδυνα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, μου επιτρέπετε να καταθέσω την απόφαση που επικαλέστηκα;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ. Καταθέστε την στα Πρακτικά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Στο σημείο αυτό θέλω να καταθέσω για τα Πρακτικά την απόφαση «Moreira Ferreira 2» την οποία επικαλέστηκα για να τη δει και ο Υπουργός και οι συνάδελφοι που επιθυμούν.

(Στο σημείο αυτό ο Βουλευτής κ. Κωνσταντίνος Τζαβάρας καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θέλω να δηλώσω ότι ο ελληνικός λαός είδε χθες ότι η Χρυσή Αυγή, το κίνημα των Ελλήνων εθνικιστών, κατήγαγε μία περιφανή νίκη εδώ στο Κοινοβούλιο με τις παρεμβάσεις της για την αντεθνική, ύπουλη τροπολογία που νομιμοποιούσε τους «τουρκοσυλλόγους».

Θέλω, λοιπόν, να πω στον ελληνικό λαό ότι υπάρχει ελπίδα. Η παρουσία των Ελλήνων εθνικιστών μέσα και έξω από τη Βουλή, μπορεί να παράγει έργο προς τη θετική κατεύθυνση.

Η θετική κατεύθυνση, κύριε Υπουργέ, δεν είναι να αποσύρετε την τροπολογία με πάρα πολλές ύβρεις για το κίνημά μας τις οποίες σας χαρακτηρίζουν και τις αντιπαρέρχομαι. Η ουσία είναι να αποσυρθείτε εσείς πολύ σύντομα από την πολιτική ζωή του τόπου καθώς και οι συνέταιροί σας, οι «γραικύλοι» της Νέας Δημοκρατίας, οι οποίοι μίλησαν για την εν λόγω τροπολογία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Σας παρακαλώ πάρα πολύ!

**ΧΡΗΣΤΟΣ ΠΑΠΠΑΣ:** Εντός εισαγωγικών, κύριε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Παρακαλώ! Αυτή η λέξη ταιριάζει στον κύριο και όχι στους Βουλευτές της Νέας Δημοκρατίας. Δεν ταιριάζει σε κανέναν Βουλευτή του ελληνικού Κοινοβουλίου, εκτός από αυτούς οι οποίοι κάθονται απομονωμένοι στη γωνία.

**ΧΡΗΣΤΟΣ ΠΑΠΠΑΣ:** Εντός εισαγωγικών. Το είπα. Ας ηρεμήσει ο κύριος. Πέστε του να κατεβάσει... Ας ηρεμήσει ο κύριος. Μην με διακόπτει. Σας παρακαλώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, αποσύρετε τον χαρακτηρισμό. Δεν γράφεται στα Πρακτικά.

**ΧΡΗΣΤΟΣ ΠΑΠΠΑΣ:** Ωραία. Θέλω, λοιπόν, να πω ότι αυτοί οι κύριοι κατήγγειλαν την τροπολογία, όχι για εθνικούς λόγους, όπως έκανε η Χρυσή Αυγή, αλλά καθαρά για αντιπολιτευτικούς λόγους με μια γενικότητα. Και ο κ. Βορίδης και οι υπόλοιποι είπαν: «Όταν εσείς φέρνετε νομοσχέδια που δεν είστε σίγουροι για την κυβερνητική πλειοψηφία, εμείς θα τα καταψηφίζουμε». Είναι μια γενικότητα. Δεν μπήκαν στην ουσία της τροπολογίας, όπως την κατήγγειλε, εδώ και μέρες, η Χρυσή Αυγή, το κίνημα των Ελλήνων εθνικιστών.

Θα είμαστε εδώ όσο και να φωνάζουν οι αντιπολιτευόμενοι δήθεν πατριώτες της αστικής Δεξιάς. Θα είμαστε εδώ όσο και να θέλουν οι μπολσεβίκοι του ΣΥΡΙΖΑ να πλήξουν την πατρίδα, τη θρησκεία και την οικογένεια. Θα είμαστε εδώ με ορθό το λάβαρο της εθνικής αντίστασης.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Γκιουλέκας έχει τον λόγο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Να μιλήσει ο συνάδελφος του ΣΥΡΙΖΑ πρώτα γιατί είμαστε εισηγητές.

**ΠΡΟΕΔΡΕΥΩΝ (Γεώργιος Βαρεμένος):** Εντάξει. Τον λόγο έχει ο συνάδελφος κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, κατ’ αρχάς θέλω να απευθυνθώ στους κυρίους συναδέλφους της αντιπολίτευσης της Νέας Δημοκρατίας και του ΠΑΣΟΚ.

Από τις τοποθετήσεις σας φαίνεται ότι δεν κατανοείτε τη λειτουργία των κυβερνήσεων συνεργασίας. Τα κόμματα που συγκροτούν την Κυβέρνηση ΣΥΡΙΖΑ - ΑΝΕΛ έχουν διαφορετικές ιδεολογικές αφετηρίες ακόμα και διαφορετική τοποθέτηση, διαφορετικές προσεγγίσεις σε κάποια θέματα.

Όμως, μετά τη μνημονιακή λαίλαπα των κυβερνήσεων 2010-2014 έχουν συμφωνήσει σε δύο βασικές θέσεις που υπηρετούν με συνέπεια. Αφ’ ενός να οδηγήσουν τη χώρα εκτός μνημονίων και να προωθήσουν την κοινωνικά δίκαιη παραγωγική ανασυγκρότησή της και αφ’ ετέρου να πατάξουν το τέρας της διαπλοκής και της διαφθοράς, που ταλάνισε τη χώρα επί μεγάλο χρονικό διάστημα. Βάσει αυτών κυβερνούν.

Δεύτερη παρατήρηση: Φαίνεται ότι η Νέα Δημοκρατία και το ΠΑΣΟΚ ετεροκαθορίζονται από τη στάση των ΑΝΕΛ σε συγκεκριμένες κυβερνητικές πρωτοβουλίες. Μάλιστα, η θέση τους, θα έλεγα, ότι θυμίζει αντίδραση μικρών παιδιών σε παιδικό παιχνίδι. Συμφωνούν –το ΠΑΣΟΚ- ή δεν διευκρινίζουν αν συμφωνούν - δεν παίρνουν θέση –η Νέα Δημοκρατία- σε κάποια θέματα, αλλά δεν ψηφίζουν «μπας και γίνει καμμιά στραβή» και πέσει η Κυβέρνηση, πάντως για να δημιουργήσουν πρόβλημα στην Κυβέρνηση.

Ματαιοπονείτε, κύριοι! Η Κυβέρνηση θα εξαντλήσει τη θητεία της και εσείς -απευθύνομαι στους συναδέλφους της Νέας Δημοκρατίας- θα ζητάτε εκλογές και μετά τις επόμενες εκλογές που θα χάσετε. Πρόκειται για μια ακόμα θέση ασυνέπειας και κίνηση αμηχανίας ή πολιτικής σχιζοφρένειας, όπως ελέχθη, αφού θέλοντας να εμφανιστείτε αντιπολιτευόμενοι σώνει και καλά δεν ψηφίζετε ρυθμίσεις με τις οποίες συμφωνείτε ή για τις οποίες δεν έχετε θέση.

Τρίτον, θα αναφερθώ στη δημόσια διοίκηση και στη σχετική τροπολογία που ενσωματώθηκε ως άρθρο στο υπό κρίση νομοσχέδιο. Η κατάσταση στη δημόσια διοίκηση, η γραφειοκρατία, το πελατειακό κράτος είναι απόρροια πολιτικών δεκαετιών. Συνεπώς, οι αιτιάσεις για την αξιολόγηση είναι αιτιάσεις που στρέφονται εις βάρος αυτών που τις διατυπώνουν.

Η επιχειρηματολογία της Νέας Δημοκρατίας και του ΠΑΣΟΚ, ότι δήθεν εξαρχής και εξ ορισμού δεν υιοθετούμε την αξιολόγηση, είναι αναληθής. Δεν υιοθετούμε την παράλογη λογική της αξιολόγησης τα νεοφιλελεύθερης πολιτικής Μητσοτάκη κατά την οποία «σώνει και καλά» ένα ποσοστό αξιολογούμενων υπαλλήλων έχει αρνητική επίδοση και μάλιστα πρέπει να απολυθεί.

Εμείς είμαστε υπέρ της αξιολόγησης που είναι και προϋπόθεση της κοινωνικής λογοδοσίας της δημόσιας διοίκησης προς τον πολίτη με κριτήρια αντικειμενικά, αξιοκρατικά, συμμετοχικά και αποσκοπούντα στην αναβάθμιση των δημοσίων υπηρεσιών πάντα με σκοπό την εξυπηρέτηση του πολίτη και όχι την τιμωρία του δημόσιου λειτουργού.

Ως προς την τροπολογία για την αποσυμφόρηση των φυλακών: Αποκλειστικός σκοπός της είναι η αποσυμφόρηση των φυλακών, όχι η εγκαθίδρυση, η θέσπιση δικαιωμάτων για τους κρατούμενους. Εξ άλλου την ίδια πρακτική είχαν ακολουθήσει και οι δικές σας κυβερνήσεις στο παρελθόν, κύριοι της Αξιωματικής Αντιπολίτευσης, έστω και αν αυτό επί των ημερών σας δεν έγινε με αποτελεσματικό τρόπο και αυτό διότι διαπνέεστε από μια άλλη λογική.

Οι υψηλές ποινές που επιβάλλουν ο ελληνικός Ποινικός Κώδικας και οι ποινικοί νόμοι έχουν καταστήσει τις ελληνικές φυλακές φυτώρια εγκλήματος. Τα τελευταία χρόνια και λόγω της αποσυμφόρησης οι συνθήκες έχουν βελτιωθεί, αναγνωρίζεται από όλους.

Με την υπό κρίση τροπολογία, με την παράταση της ισχύος του νόμου Παρασκευόπουλου και την επέκταση κάποιων εξαιρέσεων από τις ευνοϊκές ρυθμίσεις που αφορούν ειδεχθή εγκλήματα είναι βέβαιον ότι αυτή η βελτίωση θα συνεχιστεί.

Παράλληλα, η Κυβέρνηση δεν περιορίζεται στην αποσυμφόρηση, συνεχίζει την αντεγκληματική πολιτική της που συνίσταται στην βελτίωση των συνθηκών στις φυλακές, στη δημιουργία ανθρώπινων συνθηκών σε αυτές, αλλά και στις πολιτικές κοινωνικής επανένταξης των απολυόμενων. Έτσι καταπολεμάται το έγκλημα και έτσι κατοχυρώνεται η ασφάλεια στην κοινωνία. Όλα τα άλλα της δικής σας νεοφιλελεύθερης κοσμοθεωρίας, που παραπέμπουν σε εκδικητικές λογικές, πέραν του ότι δεν συνάδουν με τον ευρωπαϊκό νομικό πολιτισμό για τον οποίον κόπτονται, δημιουργούν εν δυνάμει συνθήκες ζούγκλας στην ελληνική κοινωνία και αυτό δεν πρέπει να επιτραπεί.

Θ ήθελα να κάνω και μια τελευταία παρατήρηση για το θέμα της τροποποίησης του άρθρου 758 του Κώδικα Πολιτικής Δικονομίας. Το επαναλαμβάνω παρά το γεγονός ότι η συγκεκριμένη πρόβλεψη - ρύθμιση αποσύρθηκε. Τόνισα και στην εισήγηση στην πρωτολογία μου ότι με αυτήν, η υπόθεση παραπέμπεται στην ελληνική δικαιοσύνη, που θα κρίνει κυριαρχικά δεσμευόμενη από την ισχύουσα έννομη τάξη στην οποία περιλαμβάνεται και η Συνθήκη της Λωζάνης, που αναγνωρίζει στη Θράκη μόνο μουσουλμανική και όχι εθνοτική τουρκική μειονότητα.

Τα υπόλοιπα θα τα πούμε, όταν επανέλθει αυτή η διάταξη στο επόμενο νομοσχέδιο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Κωνσταντίνος Γκιουλέκας και μετά θα μιλήσει ο κύριος Υπουργός.

**ΙΩΑΝΝΗΣ ΑΪΒΑΤΙΔΗΣ:** Κύριε Πρόεδρε, θέλουμε κι εμείς να δευτερολογήσουμε.

**ΠΡΟΕΔΡΕΥΩΝ (Γεώργιος Βαρεμένος):** Δεν έχετε ζητήσει δευτερολογία.

**ΙΩΑΝΝΗΣ ΑΪΒΑΤΙΔΗΣ:** Το ζητάμε τώρα. Νόμιζα ότι θα τηρηθεί η διαδικασία.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε συνάδελφε.

Ορίστε, κύριε Γκιουλέκα, έχετε τον λόγο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Κυρίες και κύριοι συνάδελφοι, δεν αισθάνομαι εκπρόσωπος της λαίλαπας των μνημονιακών κυβερνήσεων μιλώντας από το Βήμα της Βουλής, γιατί έτσι μας χαρακτήρισέ ο μόλις κατερχόμενος, ο προλαλήσας συνάδελφος του ΣΥΡΙΖΑ. Να του θυμίσω, όμως, ότι κοντά στα τρία χρόνια, που κυβερνούν ψήφισαν δύο μνημόνια αυτοί που θα καταργούσαν τα μνημόνια, αυτοί που θα καταργούσαν τον ΕΝΦΙΑ, αυτοί που με το πρόγραμμα Θεσσαλονίκης θα έδιναν δώδεκα δισεκατομμύρια παροχές στον ελληνικό λαό. Τελικά, φόρτωσαν στις πλάτες του ελληνικού λαού δυσβάσταχτα βάρη ύψους 15 δισεκατομμυρίων ευρώ.

Τα λέω αυτά, γιατί ξέρετε, όποιος έχει κοντή μνήμη σε αυτήν την Αίθουσα, οφείλουμε να του θυμίζουμε κάποια πράγματα. Στο σπίτι του κρεμασμένου, κύριοι συνάδελφοι της Συμπολίτευσης, δεν μιλάνε για σχοινί. Και πάψτε να παριστάνετε πια τους προασπιστές των δικαιωμάτων των φτωχών και των αδυνάτων. Το είδαμε και τις προηγούμενες ημέρες. Οι Ρουβίκωνες μπαίνουν ανενόχλητοι στη Βουλή, φεύγουν, δεν συλλαμβάνεται κανένας, τους πηγαίνουμε και με το περιπολικό στο σπίτι κι όταν διαμαρτύρονται οι υπό απόλυση εργαζόμενοι στις Σκουριές Χαλκιδικής, συναντούν τα ΜΑΤ και τα δακρυγόνα. Αυτή είναι η αλά καρτ ευαισθησία του ΣΥΡΙΖΑ.

Πάψτε, λοιπόν, να κουνάτε αυτή τη σημαία των ανθρώπων που μονοπωλείτε την κοινωνική ευαισθησία και των προασπιστών των συμφερόντων των αδυνάτων.

Με τη μείωση του αφορολόγητου που ψηφίσατε -και θα έρθει- θα δουν οι αδύναμοι τι μποναμά τους ετοιμάζει η Κυβέρνηση των ΣΥΡΙΖΑ - ΑΝΕΛ. Διότι αυτοί που θα πληρώσουν τη νύφη είναι οι χαμηλόμισθοι, οι χαμηλοσυνταξιούχοι, οι άνεργοι με το τεκμαρτό εισόδημα -και αυτοί πληρώνουν- οι αγρότες, οι φτωχοί. Αυτοί, λοιπόν, θα πάρουν το «δωράκι» του ΣΥΡΙΖΑ που τους το ετοίμασε για μετά τη θητεία τους.

Από κει και πέρα, επειδή ακούστηκαν κι άλλα, ότι εσείς είστε οι άνθρωποι που θέλετε να καταπολεμήσετε τη διαφθορά κι εμείς είμαστε οι υπερασπιστές της μάχης κατά της διαφθοράς και οι άνθρωποι που περιθάλπουμε τους διεφθαρμένους, θα ήθελα κατ’ αρχάς να ξεκαθαρίσω κάτι. Αυτό το οποίο προβλέπεται με τη συγκεκριμένη νομολογία, δηλαδή η παράταση του νόμου Παρασκευόπουλου, μέσα στις εξαιρέσεις δεν μπήκαν τα αδικήματα που έχουν σχέση με τις παραβάσεις «περί την υπηρεσία», δηλαδή η διασπάθιση δημοσίου χρήματος. Δεν εξαιρούνται αυτοί. Όσοι, δηλαδή, κλέβουν δημόσιο χρήμα, μπορούν να έχουν τα ευεργετήματα του νόμου και να βγαίνουν από τις φυλακές. Αυτή είναι η ευαισθησία σας κατά τα άλλα κι έτσι καταπολεμάτε τη διαφθορά αποτελεσματικά!

Βεβαίως, έχετε απόλυτο δίκιο, δεν εξαιρέθηκαν αδικήματα του ν.1608/1950, που είναι αδικήματα «περί καταχραστών του δημοσίου χρήματος». Και για να ξεκαθαρίζουμε -τα λέω για να κλείνουμε με αυτό το «εσείς», «εμείς» κ.λπ.- εμείς θα πούμε ότι επί Νέας Δημοκρατίας, με δύο νομοθετήματα που ψηφίσαμε, κάναμε κακουργήματα εκείνα τα αδικήματα που αφορούσαν σε κρατικούς λειτουργούς και δικαστικούς λειτουργούς «περί την υπηρεσία τους», αδικήματα, δηλαδή, τα οποία έκαναν κατά την άσκηση των καθηκόντων τους στην υπηρεσία τους.

Επίσης, θεσμοθετήσαμε και τον Εθνικό Συντονιστή κατά της Διαφθοράς της χώρας μας. Και μιλάω για το 2013-2014. Σας θυμίζω ότι η Ελλάδα τότε ανέβηκε κατά είκοσι πέντε θέσεις στον διεθνή πίνακα στις χώρες οι οποίες αντιμετωπίζουν αποτελεσματικά τη διαφθορά. Το 2016, όταν εσείς αναλάβατε, επειδή εσείς διαπρύσια κηρύσσετε αυτόν τον πόλεμο κατά της διαφθοράς, η Ελλάδα έπεσε δεκαπέντε ή δεκαέξι θέσεις. Αυτό για την ιστορία.

Επίσης, για την ιστορία, κύριε Υπουργέ, έχω από τα πρακτικά της επιτροπής αυτό που είπατε για τις φυλακές, ότι γίνεται μια ουσιαστική δουλειά στις φυλακές με δομές οι οποίες άρχισαν να λειτουργούν και οι οποίες είναι ιδιαίτερα αποτελεσματικές. Εννοούσατε ότι άρχισαν να λειτουργούν επί ΣΥΡΙΖΑ. Και σας απάντησα εγώ στην επιτροπή όταν αναφέρατε τα ΙΕΚ, ότι τα ΙΕΚ είχαν γίνει. Και είπατε, «Όχι δεν είχαν γίνει, τώρα τα φτιάχνουμε». Να πω, λοιπόν, ότι τα ΙΕΚ στις φυλακές ιδρύθηκαν για πρώτη φορά επί Νέας Δημοκρατίας και συγκεκριμένα στις φυλακές Κορυδαλλού, Αυλώνος και Διαβατών Χαλκιδικής κι ότι επίσης τα Σχολεία Δεύτερης Ευκαιρίας στις φυλακές αυξήθηκαν…

**ΧΑΡΑΛΑΜΠΟΣ ΑΘΑΝΑΣΙΟΥ:** Το 2014. Εγώ τα έκανα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Το 2014.

Τα Σχολεία Δεύτερης Ευκαιρίας, λοιπόν, είχαν αυξηθεί και μάλιστα είχαν προστεθεί και σε άλλα οκτώ σωφρονιστικά καταστήματα. Το ότι κάνετε κι εσείς, είναι θετικό. Μακάρι να κάνετε. Όμως, κοιτάξτε, μην ερχόμαστε εδώ και βαφτίζουμε το κρέας ψάρι και λέμε, «Εμείς κάνουμε αυτό», «Μόνο εμείς κάνουμε τα πάντα» κ.λπ.. Δεν είναι έτσι.

Προχωρώ πάρα πολύ γρήγορα στις τροπολογίες.

Ακούστηκε από τον κ. Γεωργαντά χθες το βράδυ η τοποθέτηση της Νέας Δημοκρατίας για τα ζητήματα της αξιολόγησης. Πράγματι, εδώ δημιουργείται μία περίεργη κατάσταση. Αξιολογούνται οι δημόσιοι υπάλληλοι -και γι’ αυτό αντιδρούν, φυσικά- από ανθρώπους οι οποίοι δεν έχουν οι ίδιοι αξιολογηθεί. Με αυτόν τρόπο, μάλιστα, εισάγετε τρεις διαφορετικές κατηγορίες. Δηλαδή, υπάρχουν αξιολογήσεις που θα συντάσσονται και από τους αξιολογούμενους και από τους αξιολογητές, υπάρχουν αξιολογήσεις που θα συντάσσονται μόνον από τους αξιολογούμενους και υπάρχουν κάποιες οι οποίες θα συντάσσονται μόνον από τους αξιολογητές χωρίς τη συνέντευξη του αξιολογούμενου. Είναι, δηλαδή, μία κατάσταση ερμαφρόδιτη.

Εμείς, επί της αρχής, σας λέμε «ναι». Θα τη στηρίξουμε αυτή τη διάταξη γιατί πιστεύουμε στην αξιολόγηση και πιστεύουμε στην επιβράβευση των ικανών. Σε κάθε περίπτωση, όμως, έχει πάρα πολλά προβλήματα αυτό το οποίο έρχεται με την τροπολογία την οποία φέρνετε.

Για την άλλη τροπολογία, την τροπολογία, δηλαδή, την οποία ενσωματώσατε με τα άρθρα 37, 38 και 39 στο υπό συζήτηση νομοσχέδιο -μιλώ για τους δασικούς χάρτες- θα πω, κύριε Υπουργέ, ότι είναι η πέμπτη κατά σειρά -αν δεν κάνω λάθος- παράταση της προθεσμίας υποβολής αντιρρήσεων που δίνονται επί των δασικών χαρτών. Αυτό είναι ένα στοιχείο που καταδεικνύει περίτρανα την προχειρότητα της Κυβέρνησης γύρω από το θέμα αυτό και δεν λύνει και ουσιαστικά προβλήματα που έχουν ανακύψει με τους δασικούς χάρτες.

Εν πάση περιπτώσει, επειδή δίνετε αυτή την παράταση για να υποβληθούν αντιρρήσεις, δεν μπορούμε να έχουμε αντίρρηση.

Άρα εμείς ψηφίζουμε «παρών» στο άρθρο 37 και «παρών» στο άρθρο 38. Σε ό,τι αφορά, όμως, τις οικιστικές πυκνώσεις, επειδή εδώ δεν έχει γνωμοδοτήσει ακόμη το Συμβούλιο της Επικρατείας, δεν μπορούμε να προκαταβάλουμε την κρίση του Συμβουλίου της Επικρατείας και γι’ αυτόν τον λόγο ψηφίζουμε «όχι».

Για την αποσυρθείσα τροπολογία, δηλαδή για τα άρθρα 40 και 41, για την τροποποίηση του 758 του Κώδικα Πολιτικής Δικονομίας, θα ήθελα να πω πολύ γρήγορα δύο λόγια. Χαιρόμαστε, επιτέλους, που μπαίνει μία τάξη σε αυτήν την Αίθουσα και χαιρόμαστε, επιτέλους, που βοηθάμε στο να αποκατασταθεί η ισορροπία ανάμεσα στους δύο κυβερνητικούς εταίρους, γιατί μέχρι τώρα ήταν διαταραγμένη. Δεν ξέραμε πότε συμφωνούσε ο ένας, πότε συμφωνούσε ο άλλος και ποια είναι η γραμμή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, σας παρακαλώ ένα, δύο λεπτά και ολοκληρώνω.

Με αυτόν τον τρόπο πιστεύουμε ότι θα αναγκάσουμε την κυβερνητική Πλειοψηφία να εμφανίζεται εδώ με έναν ενιαίο τρόπο ή, αν το πρόβλημά της είναι τόσο σοβαρό και δεν μπορεί να εμφανιστεί με έναν ενιαίο τρόπο, ας ομολογήσει ενώπιον της Εθνικής Αντιπροσωπείας ότι, «Ξέρετε, εμείς δεν μπορούμε να κυβερνήσουμε μεταξύ μας». Αυτό το «αλά καρτ», όμως, θα σταματήσει.

Εμείς, λοιπόν, ως Νέα Δημοκρατία, δεν νομιμοποιούμε πια αυτή την τακτική. Όταν πιστεύουμε ότι κάτι κινείται προς τη σωστή κατεύθυνση, εμείς θα πούμε τη γνώμη μας. Όμως, θα διαφωνήσουμε εδώ όσον αφορά στην κοινοβουλευτική πρακτική και δεν θα στηρίξουμε αυτή την εμφάνιση της Κυβέρνησης, που -επιτρέψτε μου- θυμίζει λίγο αλαλούμ. Κλείνουμε το μάτι σε κάποιους από τον ελληνικό λαό και τους λέμε, «Ναι, βλέπετε, εμείς διαφωνούμε, άρα εμείς είμαστε οι καλοί», έρχεται το άλλο κόμμα, ο ΣΥΡΙΖΑ, και λέει, «Εντάξει εμείς απευθυνόμαστε σε κάποιο άλλο κοινό». Εμείς συμφωνούμε; Όχι. Τώρα θα ψηφίζετε μαζί κι εφόσον θα ψηφίζετε μαζί, εμείς θα παίρνουμε θέση. Αν συμφωνούμε, θα το ψηφίζουμε κι εμείς.

**ΠΡΟΕΔΡΕΥΩΝ (Γεώργιος Βαρεμένος):** Ωραία, ολοκληρώσατε, κύριε Γκιουλέκα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Κύριε Πρόεδρε, επιτρέψτε μου. Εισηγητής είμαι και έχουμε κάποιες τροπολογίες. Η Κυβέρνηση έφερε πάρα πολλές τροπολογίες και είναι σοβαρές.

**ΠΡΟΕΔΡΕΥΩΝ (Γεώργιος Βαρεμένος):** Μα, καλύψατε όλο το φάσμα της πολιτικής επικαιρότητας. Όχι εσείς προσωπικά. Όλοι. Αγόρευση επί παντός επιστητού.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Σας παρακαλώ πάρα πολύ. Επιτρέψτε μου να πω ότι ο προλαλήσας άφησε περίπου δύο λεπτά από την αγόρευσή του για τα θέματα του νομοσχεδίου κι όλα τα υπόλοιπα τα ανήλωσε κάνοντας κριτική στην Αντιπολίτευση και μάλιστα στην Αξιωματική Αντιπολίτευση. Δεν θα απαντήσουμε; Δηλαδή, τι είμαστε εμείς εδώ, φιμωμένοι; Σας παρακαλώ -επιτρέψτε μου- πρέπει να δώσω απαντήσεις. Εκπροσωπώ την παράταξη της Νέας Δημοκρατίας, είμαι εισηγητής και αφήστε με να ολοκληρώσω. Γι’ αυτό σας ζήτησα ένα, δύο λεπτά.

**ΠΡΟΕΔΡΕΥΩΝ (Γεώργιος Βαρεμένος):** Κοιτάξτε και τον χρόνο απέναντι πριν μιλήσετε για φίμωτρα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Τον κοιτώ και τον χρόνο, κύριε Πρόεδρε. Βεβαίως. Επειδή, όμως, τα θεάματα είναι πολλά, μοιραία, δώστε μας από δέκα λεπτά για να ολοκληρώσουμε. Είμαστε εισηγητές, εν πάση περιπτώσει. Δεν είναι η πρώτη φορά που δίνεται μία ανοχή από το Προεδρείο.

**ΠΡΟΕΔΕΥΩΝ (Γεώργιος Βαρεμένος):** Κοιτάξτε, εδώ δεν δίνω κατ’ αποκοπήν εγώ. Υπάρχει ο Κανονισμός. Καταλάβατε;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Συμφωνώ, κύριε Πρόεδρε, αλλά ο Κανονισμός ισχύει για όλους.

**ΠΡΟΕΔΡΕΥΩΝ (Γεώργιος Βαρεμένος):** Ε, βάλτε μία τελεία επιτέλους!

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Δεν θα «βάλω μία τελεία επιτέλους»! Θα τελειώσω όταν ολοκληρώσω αυτά που θέλω.

**ΠΡΟΕΔΡΕΥΩΝ (Γεώργιος Βαρεμένος):** Όχι, δεν γίνεται έτσι, κύριε Γκιουλέκα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ε, κλείστε μου το μικρόφωνο, κύριε Πρόεδρε. Τι άλλο να σας πω;

**ΠΡΟΕΔΡΕΥΩΝ (Γεώργιος Βαρεμένος):** Όχι, δεν θέλω να σας κλείσω το μικρόφωνο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Αν δεν θέλετε, αφήστε με να συνεχίσω.

**ΠΡΟΕΔΡΕΥΩΝ (Γεώργιος Βαρεμένος):** Μη θυματοποιείστε τώρα, όταν παραβιάζετε τον Κανονισμό.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Δεν θέλετε να τοποθετηθεί η Αξιωματική Αντιπολίτευση επί των τροπολογιών;

**ΠΡΟΕΔΡΕΥΩΝ (Γεώργιος Βαρεμένος):** Τι λέτε τώρα;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Αν θέλετε, αφήστε με να ολοκληρώσω. Δεν σας είπα να μιλώ ως το μεσημέρι.

**ΠΡΟΕΔΡΕΥΩΝ (Γεώργιος Βαρεμένος):** Κάντε κατάλληλη χρήση του χρόνου.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Μιλάμε ήδη δύο λεπτά μαζί. Επιτρέψτε μου -εάν θέλετε- να ολοκληρώσω. Δεν έχω άλλο τρόπο, παρά μόνο να μπορέσω να πω βασικά πράγματα για τις τροπολογίες. Είναι, όμως, σημαντικότατες τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Να χρησιμοποιούσατε τον χρόνο καταλλήλως.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Εντάξει, κύριε Πρόεδρε.

Πολύ γρήγορα προχωρώ στην τροπολογία με γενικό αριθμό 1249 που αφορά το φόρο υπεραξίας. Εδώ ειλικρινά, κύριοι της Κυβέρνησης, δεν καταλαβαίνουμε ποιους καλύπτετε, ποιους θέλετε να απαλλάξετε, για ποια ποσά. Δεν καταλαβαίνουμε τι γίνεται. Πραγματικά δεν το αντιλαμβανόμαστε. Αυτή η βουλευτική τροπολογία είχε έρθει τον Ιούνιο σε νομοσχέδιο του Υπουργείου των Οικονομικών. Με αντίδραση από τα κόμματα της Αντιπολίτευσης την απέσυρε η Κυβέρνηση -η κ. Παπανάτσιου τότε- λέγοντας ότι θα την ξαναφέρουμε με άλλη εισήγηση. Ήρθε από τον κ. Βαρδάκη μετά από λίγες εβδομάδες τον και τώρα εισηγούμενο αυτήν την τροπολογία. Κλείσαμε για εκείνο το διάστημα των θερινών διακοπών. Άνοιξε η Βουλή και ξαναέρχεται αυτή η τροπολογία. Και δεν έχει επαρκή αιτιολόγηση για το τι πρόκειται.

Φυσικά, εμείς την καταψηφίζουμε. Σε κάθε περίπτωση, όμως, θέτουμε τα ερωτήματα. Καλύπτετε κάποιους; Γιατί επιδιώκεται η τροποποίηση όχι στον υφιστάμενο Κώδικα Φορολογίας αλλά -πού;- στον καταργηθέντα ν.2238/1994; Δηλαδή, δεν γίνεται στον ν.4172/2013, αλλά στο νόμο του 1994 που έχει καταργηθεί.

Εδώ θα θέλαμε και κάποιες εξηγήσεις από την Κυβέρνηση, πέρα από το γεγονός ότι εμείς πιστεύουμε ότι κάπου κλείνετε το μάτι ενδεχομένως.

Όσον αφορά την τροπολογία με γενικό αριθμό 1253 για το θέμα του ΕΚΑΠΥ, για την Εθνική Αρχή Προμηθειών Υγείας, να πούμε ότι αυτή είναι η εξέλιξη της Επιτροπής Προμηθειών Υγείας. Το μόνο που άλλαξε, βέβαια, είναι ότι από σαράντα οι υπάλληλοι έγιναν εκατό. Κατανοούμε το πρόβλημα, είναι πολύ σοβαρό και πρέπει να πληρωθούν οι εργαζόμενοι. Από την άλλη πλευρά, όμως, κυρίες και κύριοι συνάδελφοι της Κυβέρνησης, με τον τρόπο τον οποίο νομοθετείτε, δεν έχει μπει ακόμα διοικητικό συμβούλιο στον ΕΚΑΠΥ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Γκιουλέκα, τελειώστε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Τελειώνω σε ένα λεπτό, κύριε Πρόεδρε.

Εάν δεν μπει μέσα στο 2017, στους επόμενους δύο μήνες, το 2018 δεν θα μπορεί να αγοράσει ένα νοσοκομείο ούτε μία γάζα. Πότε θα τα κάνετε αυτά; Για να σας εκβιάσουμε -πολιτικά το λέω πάντοτε- χρονικά και να κάνετε αυτά που θα έπρεπε να έχετε κάνει ήδη, εμείς καταψηφίζουμε και αυτήν την τροπολογία, θεωρώντας ότι θα πρέπει να νομοθετείτε με περισσότερη σύνεση.

Όσον αφορά την τροπολογία με γενικό αριθμό 1254 για το Ελεγκτικό Συνέδριο, θέλουμε να πούμε ότι το γεγονός πως προστίθεται άλλη μία βαθμίδα ουσιαστικά, θα φέρει και καθυστερήσεις στο χρόνο και πρόσθετη γραφειοκρατία. Ουσιαστικά εδώ προστίθεται άλλη μία βαθμίδα κρίσης και με την έννοια αυτή εμείς είμαστε αντίθετοι. Την καταψηφίζουμε.

Την τροπολογία με γενικό αριθμό 1255, που αφορά στο rebate, δεν έχω χρόνο να την αναπτύξω. Νομίζω, όμως, ότι με αυτόν τον τρόπο, όταν, δηλαδή, πάμε στο ενιαίο σύστημα για όλα τα νοσοκομεία και όχι για το κάθε νοσοκομείο ξεχωριστά, ουσιαστικά ανεβάζουμε πάρα πολύ, αυξάνουμε περίπου έξι φορές, αυτό το οποίο προσπαθούσαμε να πολεμήσουμε με το rebate. Εμείς είμαστε αντίθετοι σε αυτό και την καταψηφίζουμε.

Τέλος σε ό,τι αφορά Στην παράταση του νόμου Παρασκευόπουλου -επειδή ξεκίνησα και με αυτήν- εδώ ουσιαστικά εισάγετε ένα οιονεί, θα έλεγα, πλαίσιο ποινών. Δηλαδή, εμείς ως νομοθέτες καταλήγουμε κάπου, δίνουμε πλέον στην ανεξάρτητη δικαιοσύνη ένα νέο πλαίσιο, ο εφαρμοστής του νόμου, η ανεξάρτητη δικαιοσύνη, ο δικαστής εφαρμόζει αυτόν το νόμο και εμείς ερχόμαστε και λέμε: Ξέρετε, δεν μας ενδιαφέρει τι κάνει ο δικαστής. Καλά έκανε και έκρινε έτσι ο δικαστής. Εμείς ερχόμαστε και λέμε, «Εφαρμόζεται ένα άλλο πλαίσιο...». Δεν είναι έτσι. Διαφωνούμε σε αυτό κει λέμε «όχι» και σε αυτήν την τροπολογία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Παπαθεοδώρου, μετά θα μιλήσει ο κ. Αιβατίδης και θα κλείσει ο κύριος Υπουργός.

Ορίστε, κύριε συνάδελφε, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, αυτή τη συζήτηση που θα κάνουμε τώρα έπρεπε να την είχαμε κάνει στην επιτροπή, διότι, χθες και ο κύριος Υπουργός, αλλά και άλλοι Βουλευτές της Πλειοψηφίας, μας εγκάλεσαν ότι πρώτον δεν διαβάζουμε, δεύτερον δεν ασχολούμαστε με την αντεγκληματική πολιτική και τρίτον δεν παρακολουθούμε τη διεθνή βιβλιογραφία. Θεωρήσαμε ως δεδομένο, λοιπόν, ότι συζητούσαμε για τον υπερπληθυσμό στις φυλακές.

Είχα ζητήσει από την πρώτη συνεδρίαση από τον κύριο Υπουργό, να φέρει εγκαίρως την τροπολογία για να μπορούμε να συζητήσουμε, για να μπορούμε και εμείς να δώσουμε τη γνώμη μας, αλλά να υπάρχει και ένα ολοκληρωμένο, ένα συγκροτημένο σχέδιο αντεγκληματικής πολιτικής σε σχέση με την κατανομή των κρατουμένων, με τις ποινές, με τις παρεμβάσεις που μπορούν να γίνουν για την αποσυμφόρηση των φυλακών. Δεν έγινε αυτό και η τροπολογία κατατέθηκε την τελευταία ώρα πραγματικά. Δεν έγινε, γιατί υπάρχει λόγος, κυρίες και κύριοι συνάδελφοι.

Από το 2006 ασχολούμαι, κύριε Υπουργέ, με τον σωφρονιστικό υπερπληθυσμό. Έχω γράψει για όλους τους νόμους, οι οποίοι ψηφίστηκαν από τη Βουλή για την ad hoc παρέμβαση των κυβερνήσεων, έτσι ώστε να υπάρξει αποσυμφόρηση του σωφρονιστικού πληθυσμού. Συνέκρινα τα στοιχεία με αυτά τα οποία εσείς δίνετε. Νομίζω ότι δεν υπάρχει σήμερα πιο σουρεαλιστική συζήτηση από αυτήν την οποία κάνουμε με παραδοχές οι οποίες, τουλάχιστον, δεν ανταποκρίνονται στην πραγματικότητα, κυρίες και κύριοι συνάδελφοι.

Ρωτάω το Υπουργείο Δικαιοσύνης -και ευτυχώς το Υπουργείο Δικαιοσύνης δίνει πολύ σωστά στοιχεία- «Πόσοι κρατούμενοι χωράνε στις ελληνικές φυλακές;». Όχι γενικώς. Πριν από λίγους μήνες. Και απαντά το Υπουργείο Δικαιοσύνης -δεν απαντά, αλλά είναι δελτίο Τύπου του- στις 22-5-2017 ότι οι θέσεις στις ελληνικές φυλακές είναι εννιά χιλιάδες οκτακόσιες δεκαπέντε, κυρίες και κύριοι συνάδελφοι. Αυτά είναι τα στοιχεία του Υπουργείου…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτοί είναι οι κρατούμενοι αυτή τη στιγμή.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Βεβαίως, κύριε Υπουργέ, να απαντήσετε μετά αν θέλετε.

…με μία κατανομή των θέσεων επτά χιλιάδες πεντακόσιες δώδεκα για άντρες, τριακόσιες δεκαπέντε για νέους, επτακόσιες εξήντα πέντε για γυναίκες, χίλιες είκοσι εννέα στις αγροτικές φυλακές. Αυτά είναι τα στοιχεία.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτοί σας είπαμε είναι οι κρατούμενοι σήμερα.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι, εγώ μιλάω για τις θέσεις στις ελληνικές φυλακές, αυτό που ονομάζουμε δυναμικότητα των ελληνικών φυλακών. Οι εννέα χιλιάδες οκτακόσιες δεκαπέντε, λοιπόν, είναι οι θέσεις που έχουμε στις ελληνικές φυλακές.

Γι’ αυτό, κύριε Υπουργέ, έπρεπε να φέρετε και στην Ειδική Επιτροπή Σωφρονιστικού το θέμα για να συζητηθεί. Γιατί, όπως σας είπα από την αρχή, θα σας έδινε καλές προτάσεις.

Υπάρχει υπερπληθυσμός στις ελληνικές φυλακές σήμερα; Υπάρχει αυτό το οποίο λέει η αιτιολογική έκθεση «συνωστισμός υπερβολικός στις ελληνικές φυλακές»; Στις 10 Μαΐου του 2017, λοιπόν, το Υπουργείο Δικαιοσύνης έχει την κατανομή των κρατουμένων σε όλα τα καταστήματα. Στα περισσότερα καταστήματα η κάλυψη είναι κάτω από 60%. Υπάρχουν καταστήματα τα οποία είναι υπερφορτωμένα σήμερα; Βεβαίως. Αυλώνας 126%, Κόρινθος 123%, Κορυδαλλός 169%, Χαλκίδα 157%. Συνολικός αριθμός κρατουμένων εννέα χιλιάδες πεντακόσιες εβδομήντα τρεις στις 10 Μαΐου του 2017. Αυτά είναι τα πιο πρόσφατα στοιχεία τα οποία και θα καταθέσω στα Πρακτικά, για να αποδείξω ότι όταν μιλάμε για υπερβολικό συνωστισμό, καταλαβαίνετε ότι είναι σουρεαλιστική η συζήτηση να έχουμε εννέα χιλιάδες οκτακόσιες θέσεις και από την άλλη πλευρά εννέα χιλιάδες πεντακόσιες εβδομήντα τρεις κρατούμενους. Αυτό δεν λέγεται «συνωστισμός» στην παγκόσμια βιβλιογραφία. Αυτό λέγεται «κακή κατανομή» εάν έχουμε σε συγκεκριμένες φυλακές υπερπληθυσμό και σε κάποιες άλλες έχουμε άδειες θέσεις.

Θέλετε να κατανοήσω και το ζήτημα ότι στις περισσότερες φυλακές όλες οι θέσεις δεν μπορούν καλυφθούν διότι βρίσκονται σε πολύ κακή κατάσταση ορισμένες εξ αυτών; Βεβαίως! Να δούμε, λοιπόν, το ζήτημα, τι μπορεί να κάνει η Κυβέρνηση, τι μπορεί να κάνει το κράτος, έτσι ώστε να δώσει καλύτερες συνθήκες κράτησης στους κρατούμενους.

Οι αριθμοί όμως, κυρίες και κύριοι συνάδελφοι -και μιας και είναι και η Πρόεδρος της Επιτροπής Σωφρονιστικού εδώ και ο Υπουργός- δεν οδηγούν με καμμία μεθοδολογία στην εντύπωση οποιουδήποτε σήμερα συνωστισμού στις φυλακές. Υπάρχουν αβελτηρίες, υπάρχουν αδυναμίες, υπάρχει κακή κατανομή. Υπάρχει κατανομή, βεβαίως, η οποία έχει να κάνει με τον τύπο της ποινής ή με τους προφυλακισθέντες, αλλά θα πρέπει να δείτε ότι ο διάλογος ο οποίος αναπτύχθηκε από χθες, αυτά για τα οποία μας έψεξε ο κ. Παρασκευόπουλος και ο κύριος Υπουργός, ότι δεν παρακολουθούμε την αντεγκληματική πολιτική, καταλαβαίνετε ότι δεν στέκουν καθόλου.

Αυτός ο διάλογος δεν έγινε στην επιτροπή, κύριε Υπουργέ. Μιλούσαμε μία μέρα ολόκληρη και στην επιτροπή περί σωφρονιστικού υπερπληθυσμού και τα νούμερα αποδεικνύουν το ακριβώς αντίθετο. Δεν σας λέω ότι οι συνθήκες είναι καλές στις ελληνικές φυλακές. Σας λέω, όμως, ότι δεν μπορούμε με αυτά τα μέτρα τα οποία φέρνετε, να θεραπεύσουμε τα προβλήματα που υπάρχουν σήμερα.

Ποια είναι, όμως, η κατανομή των κρατουμένων; Ας πάρουμε μία τυπική ημερομηνία, όπως παίρνουμε κάθε χρόνο, για να συγκρίνουμε με τις προηγούμενες χρονιές, την 1-1-2017. Στις ελληνικές φυλακές τότε είχαμε δύο χιλιάδες οκτακόσιους είκοσι εννέα υπόδικους στους εννέα χιλιάδες πεντακόσιους εξήντα. Άρα ο σωφρονιστικός πληθυσμός, υπό στενή έννοια, είναι έξι χιλιάδες πεντακόσιοι σχεδόν. Θέλετε να ξέρετε πόσοι από αυτούς εμπίπτουν στις βασικές κατηγορίες στις οποίες έρχεται να παρέμβει το Υπουργείο Δικαιοσύνης;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι πολύ σημαντικό, κύριε Πρόεδρε. Ζητάω απλώς την ανοχή σας για ένα, δύο λεπτά.

**ΠΡΟΕΔΡΕΥΩΝ (Γεώργιος Βαρεμένος):** Ένα λεπτό έχετε και τελειώστε. Όλα όσα λέγονται εδώ μέσα σημαντικά είναι, απ’ την άποψη αυτών που τα λένε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Ξέρετε, λοιπόν, ποια είναι η κλίμακα μεταξύ των κρατουμένων που έχουν ποινή πάνω από πέντε χρόνια μέχρι δεκαπέντε έτη και πάνω; Είναι πέντε χιλιάδες κρατούμενοι, οι οποίοι σήμερα έρχονται και μπαίνουν, αν θέλετε, σε αυτούς οι οποίοι θα επωφεληθούν από τα μέτρα του κυρίου Υπουργού Δικαιοσύνης, του κ. Κοντονή. Για ποιον λόγο; Μήπως έχουμε κάνει μία αξιολόγηση της ποινικής απαξίας των εγκλημάτων; Μήπως έχουμε προσπαθήσει να γίνει μεγαλύτερη -δεν είμαι αντίθετος- αποσυμφόρηση στις ελληνικές φυλακές, αλλά με κριτήρια όταν από τα κριτήρια τα οποία βάζει ο νόμος δεν αποκλείετε την εγκληματική οργάνωση, το άρθρο 187 του Ποινικού Κώδικα, που σημαίνει για ποινές πάνω από δέκα χρόνια, όταν δεν αποκλείετε το 187Α του Ποινικού Κώδικα που είναι η τρομοκρατική οργάνωση, όταν δεν αποκλείετε αυτό που σας είπαν και προηγουμένως, το οποίο, αν θέλετε, είναι πραγματικά -επειδή αναφερθήκατε χθες με σκληρούς χαρακτηρισμούς, κύριε Υπουργέ, μιλήσατε για «καραγκιοζιλίκια», για «γελοιότητες»- γελοίο να μην αποκλείετε αυτούς που έχουν καταδικαστεί για διαφθορά σε βάρος του δημοσίου;

Το ερώτημα λοιπόν, μετά από όλα αυτά, είναι το εξής: Αν δεν έχουμε συνωστισμό, αν δεν έχουμε υπερπληθυσμό, αν μπορούμε να κάνουμε καλύτερη κατανομή, αν μπορούμε να παρέμβουμε στο χωροταξικό των φυλακών, αν μπορούμε να έχουμε μέτρα, κύριε Υπουργέ, όπως παραδείγματος χάριν τα τέλη ποινών στις αγροτικές φυλακές, που είναι μέτρα που ενδείκνυνται για την οργάνωση μιας αντεγκληματικής πολιτικής ένταξης, τότε γιατί το φέραμε εδώ;

**ΠΡΟΕΔΡΕΥΩΝ (Γεώργιος Βαρεμένος):** Ωραία, βάλτε μία τελεία, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Τελειώνω, λοιπόν, με το εξής. Κύριε Υπουργέ, μήπως ο στόχος είναι διαφορετικός; Μήπως ο στόχος είναι αυτός που σας είπα από χθες, ότι οριζόντια θέλετε να βγουν κρατούμενοι από τις φυλακές, ανεξαρτήτως επικινδυνότητας, ανεξαρτήτως ποινής, γι’ αυτό και υπάρχει η συγκεκριμένη ρύθμιση; Ξεκινάτε με ελάχιστη ποινή τρεισήμισι μήνες και πηγαίνετε με ελάχιστη ποινή μέχρι οκτώ χρόνια. Αυτοί όλοι μπαίνουν στον ίδιο κουβά.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριε συνάδελφε, ολοκληρώστε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ολοκληρώνω τώρα, κύριε Πρόεδρε.

Αυτή, λοιπόν, η πολιτική, όχι μόνο δεν ανταποκρίνεται σε καμμία μεθοδολογία αντεγκληματικής πολιτικής, αλλά δείχνει ότι η στόχευση ήταν τελείως διαφορετική από αυτή την οποία μας εξηγήσατε, από αυτήν την οποία καταγράφει η αιτιολογική έκθεση. Στόχευσή σας ήταν να αδειάσετε τις φυλακές, διότι αυτό είχατε υποσχεθεί σε συγκεκριμένους κύκλους του δικού σας κόμματος και της δικής σας, αν θέλετε, επιρροής στις φυλακές. Είναι κακή πολιτική.

Αυτή η κακή πολιτική, ξέρετε, αφορά σε ολόκληρη την κοινωνία, αφορά στη δημόσια ασφάλεια, αφορά στην προστασία των ανθρωπίνων δικαιωμάτων και πραγματικά, είναι το τελευταίο, όπως είπατε, αλλά βασικό δείγμα ότι πολιτεύεστε και στο ζήτημα του σωφρονιστικού συστήματος, όπως και σε όλα τα άλλα ζητήματα, όχι απλά παραβιάζοντας βασικές αρχές του δικαίου, αφού εδώ η συγκεκριμένη σας πολιτική αντιβαίνει σε βασικές αρχές της δημόσιας ασφάλειας και της ασφάλειας δικαίου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριοι συνάδελφοι, θα ήθελα να κάνω μια παρατήρηση. Δεν θέλω να φτάσουμε στο σημείο να κλείνουμε τα μικρόφωνα. Η παρατήρηση είναι η εξής: Ο σεβασμός στον χρόνο και στο Προεδρείο προϋποθέτει τον αυτοσεβασμό. Όποιος τον έχει, τον έχει.

Ο κ. Αϊβατίδης έχει τον λόγο.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Θα ήθελα, κατ’ αρχάς, να αναφερθώ στον ειδικό αγορητή της Δημοκρατικής Συμπαράταξης, ο οποίος επί έντεκα λεπτά -και αφού καταχράστηκε με την ανοχή σας τον χρόνο- παρέλειψε να δώσει ένα πάρα πολύ σημαντικό στοιχείο, που αφορά στον επονομαζόμενο νόμο Παρασκευόπουλου. Το στοιχείο αυτό είναι το ποσοστό των αλλοδαπών, και μάλιστα από τριτοκοσμικές κυρίως χώρες, οι οποίοι έχουν καταδικαστεί κυρίως για υποθέσεις ναρκωτικών και οι οποίοι υπερβαίνουν το 55% με 60% των εγκλείστων.

Αυτό είναι ένα πάρα πολύ σημαντικό στοιχείο και νομίζω ότι μας βοηθάει όλους να αντιληφθούμε για ποιον λόγο υπάρχει -εάν υπάρχει, βέβαια- αυτή η συμφόρηση στις ελληνικές φυλακές: Οφείλεται στους αλλοδαπούς, οι περισσότεροι, από τους οποίους έχουν εισέλθει στη χώρα παράνομα και οι οποίοι, βεβαίως, έχουν τελέσει διάφορα αδικήματα και μάλιστα κακουργήματα επί σειρά ετών.

Στη συνέχεια, να αναφερθώ στην τροπολογία 1247, την οποία απέσυρε ο κύριος Υπουργός και πλέον τα άρθρα 40 και 41 έχουν απαλειφθεί. Ο κύριος Υπουργός χαρακτήρισε την τροπολογία αυτή ως «αθώα» τροπολογία. Η παρέμβαση της Χρυσής Αυγής κατέδειξε ότι η τροπολογία αυτή έχει κάποια ύποπτα, κρυψιφανή, αντεθνικά στοιχεία και γι’ αυτόν τον λόγο αναλύσαμε το θέμα, που αφορά στην επονομαζόμενη -καταχρηστικά, βεβαίως- «Τουρκική Ένωση Θράκης».

Νομίζω ότι ο κύριος Υπουργός σαφώς έλαβε υπ’ όψιν και τη θέση της Χρυσής Αυγής, την αντίθεσή της σ’ αυτήν την τροπολογία, αλλά έλαβε υπ’όψιν και την αντίθεση των Ανεξαρτήτων Ελλήνων και δεν θέλησε να διακινδυνέψει μια ψηφοφορία επί του θέματος αυτού.

Η τροπολογία αυτή άσχετα με το θέμα της δήθεν «Τουρκικής Ένωσης Θράκης», δεν είναι αθώα, κύριε Υπουργέ, διότι υπερακοντίζει ή προσπαθεί να υπερακοντίσει, καταστρατηγεί σε κάθε περίπτωση το αμετάκλητο των αποφάσεων του Αρείου Πάγου. Άρα, λοιπόν, δεν είναι καθόλου αθώα, απλώς εσείς θέλετε να εμφανίσετε αυτό σαν μια προσπάθεια εναρμόνισης με την ευρωπαϊκή νομοθεσία.

Όμως, επειδή, κύριε Υπουργέ, ακούστηκε από εσάς ότι κάποια στιγμή θα επαναφέρετε αυτή την τροποποίηση που αφορά στο άρθρο 758 του Κώδικα Πολιτικής Δικονομίας, θα ήθελα να σας καλέσω να μην επαναφέρετε σε καμμία περίπτωση το άρθρο 41, αυτό που απαλείφθηκε, δηλαδή περί αναδρομικότητας. Εάν εσείς θέλετε να εναρμονίσετε την ελληνική νομοθεσία με την ευρωπαϊκή στο σημείο αυτό -που επαναλαμβάνω ότι αυτό είναι εκχώρηση εθνικής κυριαρχίας- να μην υπάρχει αυτή η αναδρομικότητα, δηλαδή η δυνατότητα ανάκλησης εντός έτους από τη δημοσίευση του συγκεκριμένου νόμου.

Θα έρθω τώρα στο θέμα της τροπολογίας με αριθμό 1257 σχετικά με την παράταση του νόμου για την αποσυμφόρηση των φυλακών, του επονομαζόμενου -επαναλαμβάνω- νόμου Παρασκευόπουλου. Θεωρούμε ότι είναι επικίνδυνος για τη δημόσια τάξη και ασφάλεια και θα πρέπει να αποσυρθεί.

Βεβαίως στην επιτροπή η Χρυσή Αυγή είχε ζητήσει να αναθεωρηθεί. Πράγματι ο κύριος Υπουργός έκανε μια αναθεώρηση, πλην όμως δεν συμπεριέλαβε στην αναθεώρηση αυτή το θέμα αυτών που έχουν καταδικαστεί για υποθέσεις ναρκωτικών ή τους καταχραστές του δημοσίου χρήματος. Ειδικά για το θέμα των ναρκωτικών, νομίζω ότι θα έπρεπε οι καταδικασθέντες να συμπεριληφθούν στις εξαιρέσεις εφαρμογής της παράτασης του νόμου Παρασκευόπουλου.

Όπως προείπα, οι τριτοκοσμικοί αλλοδαποί είναι οι παραβατικοί οι οποίοι αυτή τη στιγμή είναι σε ένα ποσοστό πάνω από 55% έως και 60% εντός των ελληνικών φυλακών.

Σε κάθε περίπτωση, η λογική επιτάσσει το εξής: ότι όταν κάποιος είναι έγκλειστος, αποκλείεται από την κοινωνία και δεν μπορεί να επαναλάβει -όσο είναι έγκλειστος βεβαίως- την παραβατική του συμπεριφορά. Αυτό είναι αυτονόητο.

Ο κ. Παρασκευόπουλος, δυστυχώς, επιχείρησε να λοιδορήσει έναν ανεξάρτητο Βουλευτή, τον κ. Καρρά, ο οποίος αναφέρθηκε σε κάποιον αστυνομικό ο οποίος του είπε ότι πράγματι αυτοί οι οποίοι αποφυλακίζονται πρόωρα έχουν υποτροπή στην εγκληματική τους συμπεριφορά. Ο κ. Παρασκευόπουλος είπε «ας φέρει κάποιος επιτέλους μια βιβλιογραφία». Εμφανίζεται, επαναλαμβάνω, ως κινητή βιβλιοθήκη του ΣΥΡΙΖΑ. Όμως, θα πάρει την απάντηση και η απάντηση είναι μια συγκεκριμένη εργασία η οποία υπάρχει και την οποία θα καταθέσω στα Πρακτικά. Είναι επιστημονική εργασία και αφορά στην εγκληματολογία. Είναι αμερικάνικη και είναι περίπου στη χρονική περίοδο που ο κ. Παρασκευόπουλος εισήγαγε τον νόμο, ο οποίος και ψηφίστηκε.

Είναι αμερικάνικη αυτή η εργασία. Είναι από 12-12-2015 και έχει τον τίτλο «Η επίδραση της διάρκειας της ποινής στην υποτροπή της παραβατικής εγκληματικής συμπεριφοράς.» Οι Αμερικανοί συγγραφείς είναι ο Μάικλ Ρόουτς και ο Μαξ Σάνζεμπαχ. Το επιχείρημα του κ. Παρασκευόπουλου ήταν να φέρει κάποιος μια επιστημονική εργασία ότι ένας μήνας διαφοροποιεί την υποτροπή στην εγκληματική συμπεριφορά. Ε, λοιπόν, η Χρυσή Αυγή τη φέρνει και θα την καταθέσει στα Πρακτικά.

Το συμπέρασμα αυτών των επιστημόνων, λοιπόν, είναι το εξής: Διαπιστώσαμε -λένε οι συντάκτες- πως κάθε έξτρα μήνας ποινής φυλάκισης μειώνει τον δείκτη υποτροπής -εγκληματικής υποτροπής εννοείται- περί το 1%.

Καταθέτω, λοιπόν, κύριε Πρόεδρε, για τα Πρακτικά ένα απόσπασμα αυτής της επιστημονικής εργασίας με μια σύντομη μετάφραση την οποία έχω κάνει. Ο κύριος Υπουργός, αλλά και ο κ. Παρασκευόπουλος θα πρέπει να λάβουν υπ’ όψιν το συγκεκριμένο άρθρο, διότι δεν είναι το μόνο που υποστηρίζει αυτά τα πράγματα. Επαναλαμβάνουμε ότι η πρόωρη αποφυλάκιση δεν οδηγεί σε σωφρονισμό.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά το απόσπασμα της προαναφερθείσας επιστημονικής εργασίας, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Ο κύριος Υπουργός έχει τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Και σήμερα η συζήτηση περιεστράφη, κατά το μεγαλύτερο μέρος, όχι στο σχέδιο νόμου, το οποίο έχει την αποδοχή της πλειοψηφίας των κομμάτων της Βουλής, αλλά σε άλλα ζητήματα, κυρίως στο θέμα της διάταξης για την αποσυμφόρηση και στο ζήτημα της διάταξης που απεσύρθη των άρθρων 41 και 42.

Θέλω να πω, κυρίες και κύριοι Βουλευτές, ότι η Κυβέρνηση με αίσθημα ευθύνης έφερε σχετική με τη δυνατότητα επαναπροσφυγής ενός Έλληνα πολίτη στην ελληνική δικαιοσύνη διάταξη μετά την αίσια έκβαση για αυτόν της δίκης ενώπιον του Δικαστηρίου Ανθρωπίνων Δικαιωμάτων από την πρώτη συνεδρίαση της επιτροπής.

Μίλησα εγώ για αυτό το ζήτημα, μίλησε ο εισηγητής του ΣΥΡΙΖΑ, αλλά κανένας άλλος από τους εκπροσώπους των κομμάτων, τους εισηγητές, δεν είπε το παραμικρό, δεν εξέφρασε την παραμικρή αντίρρηση.

Η Κυβέρνηση, λοιπόν, δεν νομοθετεί εν κρυπτώ, όπως ορισμένοι ισχυριστήκατε. Με απόλυτη διαφάνεια φέραμε αυτή τη διάταξη, τη θέσαμε στην κρίση της επιτροπής και ουδείς εξέφρασε την παραμικρή αντίρρηση.

Σήμερα, λοιπόν, έρχονται κάποιοι και εκτοξεύουν μύδρους κατά της Κυβέρνησης και το μόνο που τους προέτρεψα ήταν να διαβάσουν τη διάταξη.

Επαναλαμβάνω, παρά το γεγονός ότι την έχουμε αποσύρει, ότι τα συγκεκριμένα δύο άρθρα έχουν να κάνουν με τον σεβασμό των αποφάσεων του Ευρωπαϊκού Δικαστηρίου Ανθρωπίνων Δικαιωμάτων και τη δυνατότητα που παρέχεται στους Έλληνες πολίτες, σε όλους τους Έλληνες πολίτες, εάν έχουν κερδίσει κάποια δίκη στο Ευρωπαΐκό Δικαστήριο Ανθρωπίνων Δικαιωμάτων να επανεξετασθεί η υπόθεσή τους ακόμη κι αν έχει κλείσει και στον αναιρετικό βαθμό από τα ελληνικά δικαστήρια, έχουν καταστεί δηλαδή αυτές οι αποφάσεις αμετάκλητες. Και τα ελληνικά δικαστήρια -σας το είπα και χθες- θα αποφασίσουν εκ νέου, λαμβάνοντας υπ’ όψιν και την απόφαση του Ευρωπαϊκού Δικαστηρίου Ανθρωπίνων Δικαιωμάτων, για το βάσιμο ή όχι των λόγων.

Σας είπα χθες και κάτι άλλο, το οποίο παρακάμπτετε συνεχώς όσοι βάλλετε κατά της συγκεκριμένης τροπολογίας. Σας είπα ότι η διάταξη δεν δεσμεύει τα ελληνικά δικαστήρια, αλλά θα επανεξετάσουν όλο το πλέγμα της απόφασης του Ευρωπαϊκού Δικαστηρίου, και θα καταλήξουν.

Είναι δε προδήλως αβάσιμο να λέτε ότι αυτή η διάταξη αφορά και μόνο τα σωματεία, τα οποία ήθελαν κάποιοι να ονομάζουν τουρκικά στη Θράκη, διότι και σ’ αυτή την περίπτωση πάλι κυρίαρχα η ελληνική δικαιοσύνη θα σταθμίσει μια απόφαση ενός ευρωπαϊκού δικαστηρίου σε σχέση με τις διεθνείς εν ισχύ συνθήκες της χώρας, και μπορεί να καταλήξει στο ίδιο συμπέρασμα από διαφορετικό δρόμο.

Μάλιστα, σήμερα ο συνάδελφος από τη Δημοκρατική Συμπαράταξη, που προέρχεται από την περιοχή της Θράκης, είπε: Μα, έτσι, ξέρετε, εάν αποφασίσουν τα δικαστήρια πάλι αρνητικά, θα έχουμε έναν νέο κύκλο. Μα, δεν μπορεί η νομοθετική εξουσία να υπαγορεύσει αποφάσεις δικαστηρίων. Γι’ αυτό ακριβώς φέραμε αυτή τη διάταξη. Επομένως όλη αυτή η ομιχλώδης κατάσταση περί εθνικών θεμάτων, που με τη συγκεκριμένη τροπολογία υποτίθεται ότι δρομολογούνται συμπεριφορές αντεθνικές κ.λπ., είναι τουλάχιστον κωμικές. Είναι αστήρικτες και προβάλλονται για μικροκομματικούς λόγους, γιατί δεν έχετε τίποτα άλλο να πείτε έναντι της Κυβέρνησης.

Σας λέγω δε, ότι εάν διαβάζατε τη διάταξη, θα βλέπατε ότι όλα αυτά, που εγώ ας τα πάρω ως υπόθεση εργασίας, ως καλοπροαίρετους φόβους, δεν ισχύουν. Δεν ισχύει απολύτως τίποτα απ’ όλα αυτά.

Θέλω δε να σας τονίσω ότι επειδή είχα συζητήσει με τον κ. Δανέλλη, υπήρχε η θέση του Ποταμιού, η οποία δεν είχε εκφραστεί ακόμα από του Βήματος της Βουλής, ότι ήταν θετική για την υπερψήφιση της συγκεκριμένης διάταξης όπως έρχεται. Δεν θέλουμε, όμως, να δημιουργούνται εντυπώσεις. Γι’ αυτό ακριβώς και θεωρώ ότι ένα αναγκαίο χρονικό διάστημα θα καταστήσει σαφές προς όλους ότι αυτή η διάταξη δεν εμπεριέχει τίποτα δόλιο και σε κάθε περίπτωση οι διεθνείς συνθήκες της χώρας είναι απολύτως δεσμευτικές για τα ελληνικά δικαστήρια πάνω απ’ όλα.

Έρχομαι στο θέμα της διάταξης για την αποσυμφόρηση.

Κυρίες και κύριοι συνάδελφοι, ακούστηκαν πολλά. Κατά πρώτον, θέλω να απαντήσω –θεωρώ ότι καλοπροαίρετα τα είπε ο κ. Παπαθεοδώρου- σχετικά με κάποιους αριθμούς που ανέφερε.

Αυτοί οι αριθμοί που αναφέρατε, κύριε Παπαθεοδώρου, είναι αριθμοί οι οποίοι προσεγγίζουν τα όρια μιας κατάστασης μη διαχειρίσιμης στις φυλακές, όσον αφορά τον αριθμό των κρατουμένων. Σας λέω ότι αν δεν φέρναμε τη συγκεκριμένη διάταξη, για έναν ολόκληρο χρόνο, ο αριθμός των κρατουμένων, με βάση τις εκτιμήσεις μας, θα ξεπερνούσε τις δέκα χιλιάδες. Τον Ιούλιο ίσχυε ο προηγούμενος νόμος. Επομένως, αυτό θα πρέπει να το δείτε στην προοπτική του έτους.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Συν τριακόσιους πενήντα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, δεν είναι συν τριακόσιους πενήντα. Σας λέω ότι θα προσεγγίσει και θα ξεπεράσει τους δέκα χιλιάδες.

Επομένως, εδώ, έχουμε σχεδόν χίλιους κρατούμενους οι οποίοι θα σωρευθούν στις φυλακές και θα κάνουν τις συνθήκες των φυλακών προβληματικές. Κυρίως, όμως, προβληματικές θα είναι οι δομές που θα θέλαμε να λειτουργήσουμε, όπως είναι τα Σχολεία Δεύτερης Ευκαιρίας, τα ΙΕΚ, οι χώροι υποδοχής των οικογενειών των κρατουμένων, που και αυτούς εγκαινιάζουμε, οι χώροι άθλησης, που και αυτοί λειτουργούν σε ένα μεγάλο ποσοστό εκτονωτικά και θετικά.

Επομένως, η κριτική που κάνατε -επαναλαμβάνω- ήταν κριτική που φαίνεται ότι είναι καλόπιστη, αλλά βασίζεται σε στοιχεία του έτους που έληξε και που ήταν σε ισχύ ο προηγούμενος νόμος της αποσυμφόρησης. Εάν δεν πάρουμε αυτά τα μέτρα -και το λέω προς όλη την Εθνική Αντιπροσωπεία-, τότε θα έχουμε εκ νέου κατάσταση κολαστηρίων στις φυλακές.

Όσον αφορά το θέμα, που είπατε, της κατανομής, ξέρετε η κατανομή δεν είναι μόνο μια πράξη διοικητική, δεν αναφέρεται μόνο στις διοικητικές υπηρεσίες του Υπουργείου Δικαιοσύνης. Η κατανομή αυτή έχει να κάνει με την κατανομή που κάνουν οι εισαγγελείς κ.λπ., όπως επίσης και με τις εκκρεμείς υποθέσεις που έχουν κρατούμενοι σε δικαστήρια των Αθηνών, οι οποίοι έχουν καταδικαστεί για άλλες υποθέσεις και που πρέπει να βρίσκονται στον Κορυδαλλό. Γι’ αυτό βλέπουμε αυτήν την υπερσυσσώρευση στον Κορυδαλλό. Επαναλαμβάνω ότι σας απαντώ επί της ουσίας και επί των ισχυρισμών σας, ακριβώς για να μην υπάρχει κανένα θέμα, όσον αφορά τα ζητήματα που θέσατε.

Ειπώθηκε από συνάδελφο ότι με αυτόν τον τρόπο, οι κρατούμενοι θα έχουν πάντοτε στο νου τους ότι ανεξάρτητα της ποινής που τους επιβάλλεται από τα δικαστήρια, αυτοί θα απολυθούν κάποια στιγμή νωρίτερα. Επαναλαμβάνω αυτό είναι ένα μέτρο που προβλέπεται από τη θέσπιση του Ποινικού Κώδικα στο άρθρο 105, δηλαδή ισχύει δεκαετίες ολόκληρες τώρα.

Δεύτερον, τα θέματα της αποσυμφόρησης -είπα και χθες- είναι έκτακτα μέτρα, έκτακτοι νόμοι. Ευελπιστώ -και είμαι σχεδόν βέβαιος- ότι θα είναι η τελευταία φορά που θα νομοθετήσουμε για τη διαδικασία αυτή. Διότι με τη μεταρρύθμιση του Ποινικού Κώδικα θα έχουμε άλλα πλαίσια ποινών, οπότε και άλλη κατάσταση διαχείρισης στις φυλακές. Ας μη λέμε εύκολα λόγια από του Βήματος της Βουλής, όταν η πολιτική βούληση της Κυβέρνησης είναι εκπεφρασμένη με σαφήνεια και δεν αφήνει κανένα περιθώριο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κυρίες και κύριοι συνάδελφοι, θα αναφερθώ στην τροπολογία για το Ελεγκτικό Συνέδριο. Θέλω να σας τονίσω ότι με την τροπολογία αυτή επιτυγχάνεται η επίσπευση των διαδικασιών και η γρήγορη ολοκλήρωση δικών. Προς αυτό, σωστά με ρώτησε ο κ. Αθανασίου εάν έχουμε τη σύμφωνη γνώμη του Ελεγκτικού Συνεδρίου και του απάντησα: «Βεβαίως, την έχουμε». Είχαμε θέσει αυτόν τον προβληματισμό μας. Θεωρώ ότι στο άμεσο μέλλον θα παίξει και αυτό έναν θετικό ρόλο στα μέτρα επίσπευσης των διαδικασιών ενώπιον όλων των δικαστηρίων της χώρας. Σας καλώ να την υπερψηφίσετε.

Έγινε σήμερα μια αναφορά, κυρίες και κύριοι Βουλευτές, για τις επιλογές της Κυβέρνησης στην ηγεσία του Αρείου Πάγου. Θέλω να πω προς όλους ότι είναι η πρώτη φορά μετά από πάρα πολλά χρόνια που η ηγεσία του Αρείου Πάγου, την οποία επέλεξε η Κυβέρνηση, έχει τέτοια αποδοχή. Ακόμα και στην Αίθουσα της Βουλής φάνηκε αυτό το πράγμα.

Παρά τα όσα ειπώθηκαν -και θα αναφερθώ-, η ηγεσία την οποία επέλεξε η Κυβέρνηση έχει τεράστια αποδοχή και από τα κόμματα του Κοινοβουλίου. Όλοι δε, μηδενός εξαιρουμένου, είπατε ότι πρόκειται περί αρίστων δικαστικών λειτουργών. Αυτό είναι κάτι το οποίο τονίζω. Είναι θετικό, αλλά είναι πρώτα και κύρια θετικό για την Κυβέρνηση, η οποία αποδεικνύεται ότι έκανε τις καλύτερες επιλογές για την ηγεσία του Αρείου Πάγου.

Υπήρξε μια ένσταση, η καθυστέρηση κατά τρεις μήνες. Κατά πρώτον, δεν είναι τρεις μήνες, είναι δύο μήνες. Και ξέρετε πολύ καλά ότι τον Ιούλιο έκλεινε η δεύτερη αξιολόγηση και η Κυβέρνηση πάση δυνάμει είχε δώσει όλη την ικμάδα της για να τελειώσει αυτό το κεφάλαιο και να μπούμε επιτέλους σε μια ροή κανονικότητας.

Δεν πρέπει να υπολογίζετε τον Αύγουστο, γιατί τον Αύγουστο ήταν κλειστή η Βουλή. Ως εκ τούτου, δεν μπορούσε να γίνει η προαπαιτούμενη διαδικασία ενώπιον της Βουλής και μη χρεώνετε λοιπόν και τον Αύγουστο στην Κυβέρνηση. Τον Σεπτέμβριο ξεκίνησαν οι διαδικασίες, οπότε είχαμε μια καθυστέρηση τριάντα ημερών.

Θέλω δε να πω, ιδίως προς τη Νέα Δημοκρατία η οποία εξέφρασε αυτή την κριτική, ότι κάτι τέτοιο επί των Κυβερνήσεων της Νέας Δημοκρατίας ήταν μόνιμη κατάσταση. Εδώ είχαμε ένα έκτακτο πρόβλημα τον Ιούλιο και αμέσως τον Σεπτέμβριο δρομολογήθηκαν οι διαδικασίες της επιλογής. Και από ό,τι φάνηκε, οι επιλογές ήταν εξαιρετικές.

Θέλω να αναφερθώ, γιατί υπήρξε μια αναφορά, στη διαδικασία αυτή που προβλέπεται από το Σύνταγμα. Την προβλέπει αυτή τη διαδικασία το Σύνταγμα, κύριοι συνάδελφοι, και σωστά την προβλέπει. Ο τρόπος με τον οποίο γίνεται η επιλογή και με την εμπλοκή της Βουλής εξασφαλίζεται η διαφάνεια. Το Σύνταγμα του 1975 θέτει τις προϋποθέσεις των υπό κρίση ανωτάτων δικαστών για τις θέσεις του προέδρου και των αντιπροέδρων και νομίζω ότι με επιτυχία η Κυβέρνηση διεκπεραίωσε το καθήκον αλλά και το δικαίωμά της.

Τέλος θέλω να αναφερθώ στο εξής: Έγινε πολύς λόγος εχθές, κι εγώ μίλησα με ιδιαίτερη σφοδρότητα για τις συμπεριφορές κομμάτων τα οποία έρχονται στη Βουλή και λένε: «Εμείς συμφωνούμε με τη διάταξη, αλλά δεν θα την ψηφίσουμε».

Εγώ σε αυτήν την πρακτική αναφέρθηκα με σκληρές εκφράσεις είναι αλήθεια- τις οποίες μάλιστα δεν συνηθίζω-, αλλά ήταν πρωτόγνωρο γεγονός για τα κοινοβουλευτικά ήθη να έρχονται Βουλευτές και κόμματα και εισηγητές και Κοινοβουλευτικοί Εκπρόσωποι και να λένε ότι: «Εμείς συμφωνούμε με μια διάταξη, αλλά δεν την ψηφίζουμε». Και είπα ότι είναι ανευθυνότητα και πολιτικός διπολισμός αυτή η κατάσταση.

Δεν αναφέρθηκα, κύριε Τζαβάρα, γιατί τώρα μπήκατε και δεν με ακούσατε, ούτε στους νομικούς ισχυρισμούς σας ούτε σε όλα τα άλλα τα οποία αναφέρατε, μέρος των οποίων με βρίσκουν σύμφωνο. Δεν αναφέρθηκα σε αυτά. Αναφέρθηκα στην πρακτική του κόμματός σας. Να λέει το κόμμα σας: «Εμείς δεν θα σας πούμε αν συμφωνούμε ή διαφωνούμε, αλλά θα καταψηφίσουμε, διότι εδώ το συμμαχικό κόμμα στον ΣΥΡΙΖΑ εκφράζει αντιρρήσεις».

Και αναφέρθηκα και στη συμπεριφορά του ΠΑΣΟΚ, το οποίο είπε ότι συμφωνούμε, αλλά δεν ψηφίζουμε για τον ίδιο λόγο. Σ’ αυτά αναφέρθηκα, κύριε Τζαβάρα.

Επομένως σας καλώ να πάρετε πίσω αυτά που είπατε για μένα προσωπικά, διότι ποτέ δεν έχω μιλήσει απρεπώς για απόψεις οι οποίες εκφράζονται στη Βουλή και που μπορεί να με βρίσκουν αντίθετο ή ολοκληρωτικά αντίθετο. Ποτέ δεν έχω μιλήσει κατ’ αυτόν τον τρόπο. Επομένως, αυτούς τους χαρακτηρισμούς εγώ τους επιστρέφω.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Και με αυτό να κλείσετε, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θέλω να πω…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Απλώς δεν τους δέχεστε. Δεν τους επιστρέφετε. Γιατί αν τους επιστρέφετε, σημαίνει ότι διαπράττετε το ίδιο σφάλμα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τους επιστρέφω και σας καλώ να τους ανακαλέσετε, διότι σας λέω και πάλι ότι εγώ δεν έκανα ούτε κρίσεις ούτε κάτι άλλο για τους πολιτικούς, αλλά και νομικούς ισχυρισμούς τους οποίους εκφράσατε από του Βήματος της Ολομέλειας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ας προχωρήσουμε.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Ας μην το ανακυκλώνουμε. Δεν έχει νόημα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Επομένως, σας παρακαλώ όποτε αναφέρεστε σε κάτι που είπα, να το προσδιορίζετε ακριβώς και όχι να το πηγαίνετε όπου θέλετε.

Κύριε Πρόεδρε, θέλω να πω το εξής και επανέρχομαι στο θέμα των φυλακών: Η σημερινή κατάσταση των φυλακών είναι διαχειρίσιμη. Με τον νόμο που ψηφίζουμε -και ξέρετε ότι βρήκε και αντιδράσεις από μια μερίδα κρατουμένων, διότι δεν τους άρεσε, σαν να εγκαθιδρύουμε δικαιώματα με τους έκτακτους νόμους- αυτή η κατάσταση θα είναι απολύτως διαχειρίσιμη για το επόμενο έτος. Θεωρώ ότι ζητούμενο αυτής της πολιτικής είναι ο σωφρονισμός και η αντεγκληματική πολιτική.

Σας είπα και σας το τονίζω –και μ’ αυτό κλείνω- ότι προϋπόθεση για να υπάρξει σοβαρή σωφρονιστική πολιτική και αντεγκληματική πολιτική στα καταστήματα κράτησης είναι να υπάρχουν ανθρώπινες συνθήκες διαβίωσης στις φυλακές και να τηρούνται και σ’ αυτόν τον τομέα τα ανθρώπινα δικαιώματα, διότι και οι κρατούμενοι στις φυλακές είναι άνθρωποι, δεν είναι εκεί προς εξόντωση και πρέπει τα δικαιώματά τους, τα διεθνώς κατοχυρωμένα δικαιώματά τους, να τα σέβεται το ελληνικό κράτος.

Τελειώνω με κάτι το οποίο ανέφερα και χθες και κάποιοι το παρακάμπτετε σκοπίμως. Εάν θέλουμε να συγκρίνουμε τα επιτεύγματα αυτής της Κυβέρνησης στον συγκεκριμένο τομέα με οποιασδήποτε άλλης κυβέρνησης, είμαστε εδώ, στη διάθεσή σας, διότι τις ημέρες που κυβερνήσατε εσείς, τόσα χρόνια, τόσες δεκαετίες, είχαμε απαράδεκτες συνθήκες κράτησης και καταδίκες της χώρας.

Αυτό που ανέφερε ο κ. Αθανασίου, ότι δηλαδή υπάρχουν και επί των ημερών μας καταδίκες, κατά πρώτον, όσον αφορά τις συνθήκες κράτησης, αναφέρονται σε χρόνια που κυβερνήσατε εσείς, στο 2014 και τους πρώτους μήνες του 2015, που δεν είχαμε προλάβει να πάρουμε εκείνα τα μέτρα που έπρεπε.

Δεύτερον, είναι καταδίκες σε ατομικές προσφυγές για άλλα ζητήματα, όχι για τις συνθήκες κράτησης. Πάντοτε θα υπάρχουν για όλα τα κράτη της Ευρωπαϊκής Ένωσης. Αυτό το ξέρουν πολύ καλά όσοι έχουν θητεύσει στην Ευρώπη.

Αυτό, όμως, δεν σημαίνει ότι υπάρχουν καταδίκες σήμερα για τις συνθήκες κράτησης στις φυλακές. Αυτό είναι απολύτως αποπροσανατολιστικό και ψευδές.

Σήμερα έχουμε επαίνους για τις προσπάθειες που έχουν γίνει και σας είπα ότι η Ελλάδα είναι η πρώτη χώρα στη βελτίωση των συνθηκών κράτησης σε όλες τις ευρωπαϊκές χώρες. Αυτό δεν το είπα εγώ, δεν το λέει η Κυβέρνηση, δεν το λέει ο ΣΥΡΙΖΑ. Το είπε ο Πρόεδρος του Ευρωπαϊκού Δικαστηρίου Ανθρωπίνων Δικαιωμάτων, ο κ. Ραϊμόντι, αλλά και ο Γενικός Γραμματέας του Συμβουλίου της Ευρώπης, ο κ. Γιάγκλαντ. Αυτά είναι επιτεύγματα που αναβαθμίζουν διεθνώς τη χώρα και αυτά είναι τα πολύ σημαντικά, τα οποία η Κυβέρνηση έχει πετύχει σε πολύ σύντομο χρονικό διάστημα.

Κυρίες και κύριοι συνάδελφοι, όσον αφορά το σχέδιο νόμου, έγινε μια εποικοδομητική συζήτηση. Εγώ χαίρομαι γιατί η πλειοψηφία των κομμάτων τάσσεται υπέρ της υπερψήφισής του. Θέλω να τονίσω για άλλη μια φορά ότι τηρούνται απολύτως οι δικονομικές προϋποθέσεις προστασίας των κατηγορουμένων και βεβαίως τηρείται η δυνατότητα της χώρας να απαντάει με τρόπο κυρίαρχο σε αιτήματα τα οποία θα της υποβάλλονται.

**ΠΡΟΕΔΡΕΥΩΝ (Γεώργιος Βαρεμένος):** Ωραία, κύριε Υπουργέ. Να ψηφίσουμε τώρα το νομοσχέδιο;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, με αυτό τελείωσα και σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ευρωπαϊκή εντολή έρευνας στις ποινικές υποθέσεις - Εναρμόνιση της νομοθεσίας με την Οδηγία 2014/41/ΕΕ και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Ευρωπαϊκή εντολή έρευνας στις ποινικές υποθέσεις - Εναρμόνιση της νομοθεσίας με την Οδηγία 2014/41/ΕΕ και άλλες διατάξεις» έγινε δεκτό επί της αρχής κατά πλειοψηφία.

Προχωρούμε στην ψήφιση των άρθρων και των τροπολογιών και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς, το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 28 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 31 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 32 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 32 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 33 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 33 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 34 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 34 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 35 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 35 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 36 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 36 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 37 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 37 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 38 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 38 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 39, όπως τροποποιήθηκε από τον κύριο Υπουργό;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 39 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Τα άρθρα 40 και 41 αποσύρθηκαν.

Ερωτάται το Σώμα: Γίνεται δεκτή η τροπολογία με γενικό αριθμό 1253 και ειδικό 101 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1253 και ειδικό 101 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1254 και ειδικό 102 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1254 και ειδικό 102 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1255 και ειδικό 103 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1255 και ειδικό 103 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1257 και ειδικό 105, όπως τροποποιήθηκε από τον κύριο Υπουργό;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1257 και ειδικό 105 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδια άρθρα.

Ερωτάται το Σώμα: Γίνεται δεκτή η τροπολογία με γενικό αριθμό 1249 και ειδικό 100 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1249 και ειδικό 100 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1256 και ειδικό 104 ως έχει;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1256 και ειδικό 104 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ευρωπαϊκή εντολή έρευνας στις ποινικές υποθέσεις - Εναρμόνιση της νομοθεσίας με την Οδηγία 2014/41/ΕΕ και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΓΕΩΡΓΙΟΣ ΠΑΠΑΗΛΙΟΥ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ευρωπαϊκή εντολή έρευνας στις ποινικές υποθέσεις - Εναρμόνιση της νομοθεσίας με την Οδηγία 2014/41/ΕΕ και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 129.α.)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 12.18΄ λύεται η συνεδρίαση για αύριο, ημέρα Πέμπτη 21 Σεπτεμβρίου 2017 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**